text:
‘Go Bea Monagano Dilong tša Moya go Bolela Bophelo le Khutšo’
“Bao ba dumelelanago le moya ba [bea menagano ya bona] dilong tša moya.”
DIKOPELO: 57, 52
1, 2. Ke ka baka la’ng lengwalo la Baroma kgaolo 8 le le bohlokwa go Bakriste ba tloditšwego?
NAKONG ya segopotšo sa ngwaga le ngwaga sa lehu la Jesu, na o kile wa bala Baroma 8:15-17? Mohlomongwe. Lengwalo le le hlalosa kamoo Bakriste ba tsebago ka gona gore ba tloditšwe
2 Baroma kgaolo 8 e ngwaletšwe ka mo go kgethegilego Bakriste ba tloditšwego. Ba amogela “moya” e le bao ba ‘letilego ka phišego go amogelwa e le barwa le go lokollwa mebeleng ya bona ya nama ka topollo.’ (Baroma 8:23) Ee, moputso wa bona ke go yo ba barwa ba Modimo kua legodimong. Seo se a kgonega ka gobane ba ile ba kolobetšwa, Modimo a diriša sehlabelo sa topollo go bona, a ba lebalela dibe tša bona gomme a bolela gore ba lokile e le barwa ba gagwe ba moya.
3. Ke ka baka la’ng re phetha ka gore Baroma kgaolo 8 e bohlokwa le go bao ba tlago go phela mo lefaseng?
3 Lega go le bjalo, Baroma kgaolo 8 e bohlokwa le go bao ba nago le kholofelo ya go tlo phela mo lefaseng ka gobane ka kgopolo e itšego Modimo o ba lebelela e le baloki. Re hwetša bohlatse bja seo mantšung ao Paulo a a ngwadilego pejana lengwalong le. Go kgaolo 4, o boletše ka Aborahama. Monna yoo wa tumelo o phetše mehleng ya pele ga ge Jehofa a ka nea Baisiraele Molao, le pele Jesu a ka hwela dibe tša rena. Lega go le bjalo, Jehofa o ile a bona tumelo e matla ya Aborahama gomme a mmitša moloki. (Bala Baroma 4:20-22.) Ka tsela e swanago, le lehono Jehofa a ka lebelela Bakriste ba botegago bao ba tlago go phela ka mo go sa felego mo lefaseng e le baloki. Ka go re’alo, le bona ba ka holwa ke keletšo yeo e lego go Baroma kgaolo 8 yeo e ngwaletšwego baloki.
4. Lengwalo la Baroma 8:21 le swanetše go re tutueletša go ipotšiša potšišo efe?
4 Go Baroma 8:21, re hwetša kgonthišetšo ya gore lefase le lefsa le tseleng. Temana ye e re holofetša gore “tlholo ka boyona le yona e [tlo lokollwa] bokgobeng bja tshenyego gomme e be le tokologo ya letago ya bana ba Modimo.” Ka gona re swanetše go ipotšiša ge e ba re tla ba re le gona ka nako yeo gomme ra hwetša moputso woo. Na o kgodišegile gore o tlo o hwetša? Baroma kgaolo 8 e re nea keletšo yeo e tlago go re thuša go hwetša moputso woo.
“GO BEA MONAGANO GO TŠA NAMA”
5. Go Baroma 8:4-13, Paulo o boletše ka taba efe ya bohlokwa?
5 Bala Baroma 8:4-13. Baroma kgaolo 8 e bolela ka phapano magareng ga bao ba sepelago “ka go dumelelana le nama” le bao ba sepelago “ka go dumelelana le moya.” Batho ba bangwe ba ka nagana gore phapano ye ke ya magareng ga batho ba lefase le Dihlatse tša Jehofa, le magareng ga Bakriste le bao e sego Bakriste. Eupša lengwalo le Paulo o le ngwaletše “bao ba lego Roma e le baratiwa ba Modimo bao ba biditšwego gore e be bakgethwa.” (Baroma 1:7) Ka baka leo, Paulo o be a bontšha phapano magareng ga Bakriste bao ba bego ba sepela ka go dumelelana le nama le Bakriste bao ba bego ba sepela ka go dumelelana le moya. Phapano yeo e be e le efe?
6, 7. (a) Beibele e diriša lentšu “nama” ka ditsela dife tše dingwe? (b) Go Baroma 8:4-13, Paulo o dirišitše lentšu “nama” ka kgopolo efe?
6 Sa pele, nagana ka lentšu “nama.” Paulo o be a bolela ka’ng? Beibele e diriša lentšu “nama” ka ditsela tše di fapafapanego. Ka dinako tše dingwe, lentšu leo le šupa go nama ya mebele ya rena. (Baroma 2:28; 1 Bakor. 15:39, 50) Le gona le ka šupa go ba leloko. Paulo o be a lebelela Bajuda e le “metswalo ya [gagwe] ka nama.”
7 Lega go le bjalo, seo Paulo a se ngwadilego go kgaolo 7 se re thuša go kwešiša “nama” yeo go bolelwago ka yona go Baroma 8:4-13. O tswalantše go “phela ka go dumelelana le nama” le “dikganyogo tša sebe” tšeo ka nako yeo di bego “di šoma dithong tša [bona].” (Baroma 7:5) Se se re thuša go kwešiša seo se bolelwago ke polelwana yeo e rego “bao ba [phelago] ka go dumelelana le nama,” bao Paulo a itšego “ba bea menagano ya bona dilong tša nama.” Paulo o be a bolela ka batho bao ba laolwago ke dikganyogo le dikgopolo tše mpe. Ge e le gabotse, ba ke bao ba šalago dikganyogo tša bona morago, e ka ba dikganyogo tša thobalano goba tše dingwe.
8. Ke ka baka la’ng go be go swanetše gore gaešita le Bakriste ba tloditšwego ba lemošwe ka kotsi ya go sepela “ka go dumelelana le nama”?
8 Eupša o ka ipotšiša gore ke ka baka la eng Paulo a ka botša Bakriste ba tloditšwego tsebe-go-kwa ka kotsi ya go phela “ka go dumelelana le nama.” Le gona na kotsi e swanago e ka wela Bakriste lehono, bao Modimo a ba amogetšego e le bagwera ba gagwe le go ba lebelela e le baloki? Ka maswabi, Mokriste le ge e le ofe a ka thoma go sepela ka go dumelelana le dikganyogo tša nama. Ka mohlala, Paulo o ngwadile gore ba bangwe ba bana babo rena kua Roma e be e le makgoba “a dimpa tša bona.” Go ka direga gore ba be ba rata thobalano ka mo go feteletšego, dijo, dino goba dilo tše dingwe. Ba bangwe ba bona ba be ba ‘fapoša bao ba se nago molato.’ (Baroma 16:17, 18; Bafil. 3:18, 19; Juda 4, 8, 12) Le gona gopola gore ka nako e itšego, ngwanabo rena yo mongwe kua Korinthe o be a “dula le mosadi wa tatagwe.” (1 Bakor. 5:1) Ka gona ga go makatše ge Modimo a ile a diriša Paulo go lemoša Bakriste ka kotsi ya “go bea monagano go tša nama.”
9. Temošo ya Paulo yeo e lego go Baroma 8:6 ga e bolele ka eng?
9 Temošo yeo e sa šoma le lehono. Ka morago ga gore Mokriste a hlankele Modimo ka mengwaga e mentši, a ka thoma go bea monagano wa gagwe dilong tša nama. Se ga se bolele ka Mokriste yo a felago a nagana ka dijo, mošomo, boitapološo, goba gaešita le go nyala goba go nyalwa. Tše ke dilo tšeo bahlanka ba bantši ba Modimo ba di dirago. Jesu o be a thabela dijo, e bile o ile a fepa mašaba. O be a tseba bohlokwa bja go itapološa. E bile Paulo o ngwadile ka kganyogo ya maleba ya go ba le thobalano lenyalong.
10. Go Baroma 8:5, 6, polelwana yeo e rego “go bea monagano go tša nama” e bolela’ng?
10 Ka gona, ke’ng seo Paulo a bego a se bolela mabapi le “go bea monagano go tša nama”? Lentšu la Segerika leo Paulo a le dirišitšego le bolela “go bea monagano goba pelo selong se itšego, go nagana kudu ka selo goba go nwelela go sona.” Bao ba dirago dilo ka go dumelelana le nama ba dumelela go se phethagale ga rena go laola tsela yeo ba phelago ka yona. Seithuti se sengwe sa Beibele se boletše ka lentšu leo le lego go Baroma 8:5 gore: “Ba dula ba nagana ka dilo tša nama, ba dula ba bolela ka tšona, ba a di dira, ba itheta ka tšona e bile ba di rata kudu.”
11. Ke dilo tša mohuta ofe tšeo re ka naganago ka tšona ge re ipotšiša gore, ‘Ke dilo dife tšeo ke di ratago kudu bophelong?’
11 Bakriste ba kua Roma ba be ba swanetše go itlhahloba gomme ba ipotšiše gore ba etiša eng pele maphelong a bona. Na go ka direga gore ba be ba etiša ‘dilo tša nama’ pele, goba ba tshwenyega kudu ka tšona? Le rena re swanetše go ipotšiša potšišo e swanago. Ke dilo dife tšeo re di ratago kudu, dilo tšeo re di bolelago di utolla’ng ka rena? Ke dilo dife tšeo re di kitimišago maphelong a rena? Ba bangwe ba ka hwetša gore ba swaregile ka go hwetša mabjala a monate, go kgabiša magae a bona, go hwetša diaparo tše mpsha tše di lego fešeneng, go dira tšhelete, go rulaganya maeto le dilo tše dingwe. Ga se gore dilo tše di fošagetše; di ka natefiša bophelo. Ka mohlala, nakong e nngwe Jesu o ile a dira beine, gomme Paulo o ile a botša Timotheo gore a nwe “beine e nyenyane.” (1 Tim. 5:23; Joh. 2:3-11) Eupša na Jesu le Paulo ‘ba be ba dula ba bolela ka dilo tše le go di rata kudu’? Na ba be ba phelela tšona, ‘ba dula ba bolela’ ka tšona? Aowa. Go thwe’ng ka wena? Ke dilo dife tšeo o di ratago kudu bophelong bja gago?
12, 13. Ke ka baka la’ng re swanetše go šetša dilo tšeo re naganago ka tšona?
12 Re swanetše go itlhahloba. Ka baka la’ng? Ka baka la seo Paulo a se ngwadilego. O itše: “Go bea monagano go tša nama go bolela lehu.” (Baroma 8:6) Taba ye ga se papadi
13 Ge e ba monna yoo a ile a kgona go lahla mekgwa ya gagwe e mebe, go ra gore le lehono Mokriste yo a arogilego a ka fetoga, kudukudu ge e ba a se a hlwa a nwelela mekgweng e mebe go swana le monna yoo wa Korinthe. Ka gona, temošo ya Paulo ya mabapi le seo se ka diragalelago motho yo a ‘beago monagano dilong tša nama,’ e swanetše go re tsoša borokong gomme re dire diphetogo tše di nyakegago!
“GO BEA MONAGANO GO TŠA MOYA”
14, 15. (a) Ke’ng seo re ka se dirago go e na le go ‘bea menagano ya rena go tša nama’? (b) Ke’ng seo “go bea monagano go tša moya” go sa se bolelego?
14 Ka morago ga gore moapostola Paulo a re lemoše ka kotsi ya “go bea monagano go tša nama,” o boletše ka kholofetšo e kgahlišago yeo e rego: “Go bea monagano go tša moya go bolela bophelo le khutšo.” A moputso o kgahlišago gakaakaang
15 “Go bea monagano go tša moya” ga go bolele gore motho a itire moloki. Ga se gore o swanetše go hlwa a bolela ka Beibele feela, go rata Modimo goba kholofelo ya gagwe ka bokamoso. Gopola gore Paulo le Bakriste ba bangwe bao ba bego ba botegela Modimo lekgolong la pele la nywaga ba be ba phela go swana le batho ba bangwe. Ba be ba eja dijo e bile ba enwa dino. Ba bantši ba be ba le lenyalong gomme ba na le malapa, e bile ba šoma mešomo ya boiphedišo.
16. Le ge Paulo a be a phela go swana le batho ba bangwe, o be a swaregile ka eng bophelong bja gagwe?
16 Lega go le bjalo, bahlanka bao ba Modimo ga se ba ka ba dumelela dilo tšeo di etla pele maphelong a bona. Ka morago ga gore Beibele e bontšhe gore Paulo o be a šoma go dira ditente, e re botša ka mošomo o mogolo wo a bego a swaregile ka wona, e lego go bolela ditaba tše dibotse ka mehla le go dira barutiwa. (Bala Ditiro 18:2-4; 20:20, 21, 34, 35.) Ye ke mešomo yeo a ilego a kgothaletša bana babo le dikgaetšedi ba kua Roma go e dira. Ee, bophelong bja gagwe ka moka, Paulo o be a swaregile ka dilo tša moya le go hlankela Modimo. Bakriste ba Roma ba be ba swanetše go mo ekiša, gomme le rena re swanetše go dira bjalo.
17. Ge re ka ‘bea menagano ya rena dilong tša moya,’ re tla ba le bophelo bja mohuta mang?
17 Mafelelo e tla ba afe ge re ka etiša pele go hlankela Modimo? Baroma 8:6 e araba ka mo go kwagalago ka gore: “Go bea monagano go tša moya go bolela bophelo le khutšo.” Se se ra gore re dumelele menagano ya rena gore e hlahlwe ke moya o mokgethwa, gomme re nagane go swana le Modimo. Ge re ka dula re nagana ka dilo tša “moya,” re tla thaba kudu, gomme mafelelong ra hwetša bophelo bjo bo sa felego, e ka ba legodimong goba mo lefaseng.
18. Ke ka tsela efe “go bea monagano go tša moya” go dirago gore re be le khutšo?
18 Nagana ka kholofetšo yeo e rego “go bea monagano go tša moya go bolela . . . khutšo.” Batho ba bantši ba nyakana le khutšo ya monagano mosegare le bošego. Ge ba dutše ba nyakana le yona, rena re na le yona. Leswao le lengwe la gore re na le khutšo e bjalo ke ge re phedišana ka khutšo le ditho tša malapa a rena le tša phuthego. Re a tseba gore rena gotee le bana babo rena ga se ra phethagala. Ka baka leo, re tlo fela re kgopišana, gomme ge seo se direga, re rutilwe gore re latele keletšo ya Jesu yeo e rego: “Dira khutšo le ngwaneno.” (Mat. 5:24) Se go tla ba bonolo go se dira ge e ba re gopola gore ngwanabo rena yoo goba kgaetšedi le yena o hlankela “Modimo yo a neago khutšo.”
19. “Go bea monagano go tša moya” go tla re thuša go ba le khutšo efe ya moswananoši?
19 Le gona go na le khutšo e nngwe yeo e sa bapišwego le selo. Ge re ‘bea menagano ya rena go tša moya,’ re ba le khutšo le Mmopi wa rena. Jesaya o ngwadile mantšu ao a bego a šoma mehleng ya gagwe eupša e le ao a phethagalago ka tsela e kgolo lehono, a re: “[Wena Jehofa] ba monagano o tsepamego o tla ba šireletša ka khutšo ya neng le neng, ka gobane motho a go botile.”
20. Ke ka baka la’ng o leboga keletšo yeo e lego go Baroma kgaolo 8?
20 Ka gona, go sa šetšwe gore re batlotšwa goba gore re tlo phela ka mo go sa felego lefaseng la paradeise, re swanetše go leboga keletšo ya Modimo yeo e lego go Baroma kgaolo 8. Ruri re leboga keletšo ya gore re se ke ra etiša dilo tša “nama” pele maphelong a rena! Go e na le moo, re bona bohlale bja go phela ka go dumelelana le kholofetšo yeo e rego: ‘Go bea monagano dilong tša moya go bolela bophelo le khutšo.’ Moputso wa go dira bjalo ke wa ka mo go sa felego, ka gore Paulo o ngwadile gore: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.”


c: text/html

text:
Na Lenaneo le le ka Šoma Sedirišweng sa ka sa Elektroniki?
Lenaneo la JW Library le šoma didirišweng tše:
Di-tablet le dikhomphutha tša Windows 8
Hle hlokomela gore nakong e tlago Windows 8.0 e ka se sa ba le dilo tše mpshafaditšwego tša lenaneo le. Windows 8.1 goba ya ka morago ga yona ke yona yeo e tla kgonago go ba le dilo tše dingwe tša lenaneo le tše mpshafaditšwego le dipuku le dipukwana.
Difouno tša Windows 8 goba tša ka morago ga yona
Lenaneo le le ka se šome didirišweng tše:
Dikhomphutha tšeo di nago le Windows 7 le tša pele ga yona
Difouno tše di nago le Windows 7.8 le tša pele ga yona

robotstxt: allowed

filter: keep


text:
Go Šetše go Dirišwa Diteroli Tša Dipuku le Dipukwana tša ka Godimo ga 165 000
Le ge Dihlatse tša Jehofa di tsebja kudu ka modiro wa tšona wa go etela batho ka ntlo le ntlo bakeng sa go bolela ka molaetša wa Beibele, ga bjale di bonwa di ema kgauswi le diteroli tše kgahlišago tša go bontšha dipuku le dipukwana mafelong ao go fetago batho ba bantši.
Gona bjale, mohuta wo wa go bolela ka Beibele o dirišwa kudu. Ka November 2011, sehlopha sa Dihlatse toropong ya New York City se ile sa thoma go boledišana le batho ka molaetša wa Beibele di diriša ditafola le diteroli tša go bontšha dipuku le dipukwana. Go diriša mokgwa wo go ile gwa ba le mafelelo a mabotse ka ge o ile wa thoma go phatlalala le ditoropong tše dingwe.
Go tloga ka March 2015, diteroli tše 165 390 di be di šetše di abetšwe diphuthego tša Dihlatse tša Jehofa lefaseng ka moka. Go šetše go hweditšwe dilo tše ntši tša go dira modiro wo tše bjalo ka ditafola, diteroli le mafelo ao go bewago dipuku, dipukwana le dibidio.
Modiro wa rena wa go ya ka ntlo le ntlo e sa dutše e le mokgwa o mogolo wa go phatlalatša therešo ya Beibele woo Dihlatse di tsebjago ka wona. Lega go le bjalo, mokgwa wa go diriša diteroli tša go bontšha dipuku le dipukwana o atlega kudu. Ela hloko mehlala e latelago.
Nageng Peru, monna yo a bitšwago Raul o ile a batamela Dihlatse tšeo di bego di le kgauswi le teroli ya dipuku le dipukwana gomme a re: “Le be le le kae nako ye ka moka? Ke be ke nyakana le Dihlatse ka mengwaga e meraro! Ge ke bona teroli ya lena, ke ile ka leboga Modimo.”
Le ge lefelo leo a bego a dula go lona le be le etelwa ke Dihlatse tša Jehofa gantši, Raul o be a dula a se gona ka gae gare ga beke le mafelo bekeng. O ile a hlalosa gore o kile a ithuta Beibele le Dihlatse e bile o nyaka go thoma go ithuta gape. Dihlatse tšeo di ile tša dira ditokišetšo tša gore a boele a ithute.
Banyalani ba bafsa ba ile ba ema pele ga teroli nageng ya Bulgaria ke moka ba itšeela puku ya Sephiri sa Lethabo la Lapa. Beke e latelago banyalani ba ba ile ba boa ba tšea dipuku tše dingwe tše pedi e lego: Puku ya ka ya Ditaba tša Beibele le Ithute go Morutiši yo Mogolo. Hlatse yeo e bego e eme teroling e ile ya ba botšiša gore ba na le bana ba bakae. Ba ile ba araba ka gore: “Ga re na le ka o tee, eupša mohla re e ba le bona, re nagana go ba ruta ka Modimo. Dipuku tše e tloga e le seo re se nyakago.”
Nageng ya Ukraine Monna yo a aperego diaparo tša mašole o ile a batamela Hlatse yeo e bego e eme kgauswi le teroli, ke moka a re: “Basetsana, mpotšeng gore Haramagedone e tla tla neng.” Monna yo o be a tšere karolo dikgarurung tšeo di sa tšwago go ba gona nageng ya Ukraine. Maemo a lefase a be a mo kgodišitše gore Haramagedone e tla tla e se kgale, gomme o be a dutše a ipotšiša lebaka leo ka lona Modimo a sa tšeego kgato ka pela. Dihlatse tše di ile tša mo hlalosetša ka mangwalo a Beibele gore Modimo o na le mabaka a kwagalago a go se tsene ditaba tša batho ka bogare gona bjale le gore e se kgale o tla fediša batho ba kgopo. Monna yo o ile a dumela go tšea dimakasine tša Morokami le Phafoga! gotee le puku ya Is There a Creator Who Cares About You?
Nageng ya Macedonia, lesogana le lengwe le ile la botša Hlatse yeo e bego e eme kgauswi le teroli gore le be le tlwaelane le dimakasine tša Dihlatse eupša ga bjale le ka thabela go ba le puku ya Ke Eng Seo ge e le Gabotse Beibele e se Rutago? le ile la bolela gore ge le tloga mo le tla leba thwii bokgobapukung go thoma go e bala.
Ka morago ga diiri tše pedi, lesogana le le ile la boa le šetše le feditše go bala matlakala a mathomo a 79 a puku ye. Lesogana le le ile la bolela gore “Puku ye ruri e fetola maphelo! Ke lemogile gore dilo tše dintši tšeo ke bego ke di dumela di fošagetše. Dilo ka moka tšeo puku ye e di hlalosago ke a di kwešiša. E tloga e fetotše seo ke bego ke se kwešiša bophelong!”
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.
Na Dihlatse tša Jehofa ke Bakriste?
Hle ithute kamoo re fapanego ka gona le dikereke tšeo di ipitšago tša Bokriste.


text:
MAY 13, 2015
UNITED STATES
Dihlatse tša Jehofa di Bula Ofisi ya Bofetoledi ya Polelo ya Diatla ya Amerika Toropong ya Florida
FORT LAUDERDALE, Fla.—Ka November 14, 2014, sehlopha sa bafetoledi ba Polelo ya Diatla ya Amerika sa Dihlatse tša Jehofa se ile sa hudušwa Lefelong la Thuto la Watchtower Patterson, New York go ya toropong ya Fort Lauderdale, Florida. Dihlatse tše di be di dutše di fetolela Beibele, dipuku le dipukwana le dibidio tšeo di theilwego Beibeleng ka Polelo ya Diatla ya Amerika diofising tša Patterson go tloga ka 1995. Dikgweding tše mmalwa tšeo di fetilego, Dihlatse di ile tša oketša lefelo le la Fort Lauderdale ka go aga diofisi le lefelo la go gatiša. Ka May 2015, ofisi ya bofetoledi ya Polelo ya Diatla ya Amerika e be e šetše e šoma.
Dihlatse di dirile gore dibidio tša Polelo ya Diatla ya Amerika di hwetšagale Wepesaeteng ya jw.org gaešita le go di-DVD. Ka mehla di diriša dibidio tše dibokeng tšeo di swarwago beke le beke diphuthegong tše fetago 500 lefaseng ka bophara le ditiragalo tše di swanago le dikopano tše dinyenyane le tša selete.
Jonathan Galvez, yo a šomago le sehlopha sa bafetoledi sa Polelo ya Diatla ya Amerika ofising ya Florida o boletše gore: “Morero wa rena ke go kgonthišetša gore batho ba bantši bao ba dirišago Polelo ya Diatla ya Amerika ba kwešiša dibidio tša rena gabonolo, go sa šetšwe gore ba tšwa nageng efe goba ba rutegile go fihla kae. O tšwetše pele ka gore: “Go na le dinaga tše 45 tšeo di dirišago Polelo ya Diatla ya Amerika, gomme go swana le polelo e nngwe le e nngwe, difoa le tšona di šomiša mebolelo e fapafapanego go ya le ka dinaga. Ka ge re na le ofisi Fort Lauderdale, bafetoledi ba rena ba dikaneditšwe ke batho ba bantši bao ba fapafapanego bao ba dirišago Polelo ya Diatla ya Amerika.”
Ka 2014, Frank Bechter, yo a ithutilego tsela yeo batho ba phelago ka yona, ditšo tša bona le maleme a bona, o ile a ya kopanong ya selete ya Dihlatse tša Jehofa ya Polelo ya Diatla ya Amerika toropong ya Richmond, Virginia, e le karolo ya nyakišišo yeo a bego a e dira ka difoa, polelo ya tšona ya diatla le tsela yeo di phelago ka yona. Dr. Bechter o boletše gore: “Tsela yeo mokgatlo wa lena o fetolelago Polelo ya Diatla ka gona le kamoo dipolelo di newago ka yona ke ya maemo a godimo gomme se se bonagetše botse kopanong ya Richmond, kudukudu tsela yeo le bego le diriša dibidio tša Beibele tšeo di fetoletšwego le tšeo di lokišeditšwego gabotse. Tsela yeo le fetolelago Polelo ya Diatla ya Amerika ka yona ke e kgahlišago. Ke leboga maiteko a Dihlatse a go fetolela Beibele ka bokgwari ka Polelo ya Diatla ya Amerika, ka ge ye e le puku ya bohlokwa kudu setšhabeng le historing ya lefase. Ke dumela gore go swana le batho ba bangwe difoa le tšona di swanetše go hwetša dipuku tša bohlokwa tšeo di kgonnego go hlahla lefase.”
Dihlopha tša bafetoledi ba Dihlatse tša Jehofa lefaseng ka bophara di tšweleditše le go aba dibidio tše dintši ka dipolelo tša diatla tše ka bago 80 mahala. Dihlatse tša Jehofa di tšweleditše gape le lenaneo la Polelo ya Diatla la JW Library Sign Language leo o ka kgonago go taonelouta, go rulaganya le go bapala dibidio ka polelo ya diatla go jw.org.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
Thuto 11
Melao ya Motheo ya Beibele e re Hola Bjang?
1. Ke ka baka la eng re nyaka tlhahlo?
Mmopi wa rena o bohlale go re feta. Bjalo ka Tate yo lerato, o a re hlokomela. Le gona, ga se a re bopela gore re ipuše. (Jeremia 10:23) Ka gona, go swana le ge ngwana yo monyenyane a nyaka tlhahlo ya batswadi, ka moka ga rena re nyaka tlhahlo ya Modimo. (Jesaya 48:17, 18) Melao ya motheo ya Beibele e re nea tlhahlo yeo e lego mpho e tšwago go Modimo.
Melao ya Jehofa le melao ya gagwe ya motheo e re ruta tsela e kaonekaone ya bophelo gona bjale le go re bontšha kamoo re ka hwetšago mehola ya ka mo go sa felego nakong e tlago. Ka ge Modimo a re bopile, go tloga go swanetše gore re arabele tlhahlong ya gagwe ka tebogo.
2. Melao ya motheo ya Beibele ke eng?
Melao ya motheo ya Beibele ke ditherešo tša motheo. Ka lehlakoreng le lengwe, melao e ka dirišwa maemong a lebanyago. (Doiteronomio 22:8) Re swanetše go diriša tlhaologanyo gore re kwešiše kamoo molao wa motheo o šomago ka gona boemong bjo itšego. (Diema 2:10-12) Ka mohlala, Beibele e ruta gore bophelo ke mpho e tšwago go Modimo. Molao woo wa motheo o ka re hlahla ge re le mošomong, ka gae le ge re le leetong. O re dira gore re gate megato ya tšhireletšego.
3. Ke melao efe ya motheo e mebedi yeo e lego e megolo kudu?
Jesu o boletše ka melao e mebedi ya motheo yeo e lego bohlokwa kudu. Wa pele o utolla morero wa bophelo bja motho—go tseba Modimo, go mo rata, gotee le go mo hlankela ka potego. Re swanetše go ela hloko molao wo wa pele wa motheo diphethong tša rena ka moka. (Diema 3:6) Bao ba dirago dilo ka go dumelelana le molao wo wa motheo ba ba le segwera le Modimo, lethabo la kgonthe gotee le bophelo bjo bo sa felego.
Molao wa bobedi wa motheo o ka re hlahla gore re be le ditswalano tša khutšo le ba bangwe. (1 Bakorinthe 13:4-7) Go diriša molao wo wa bobedi wa motheo go akaretša go ekiša tsela yeo Modimo a swarago ba bangwe ka yona.
4. Melao ya motheo ya Beibele e re hola bjang?
Melao ya motheo ya Beibele e ruta malapa tsela ya go tlemaganywa ke lerato. (Bakolose 3:12-14) Lentšu la Modimo gape le thuša malapa ka go a ruta molao o mongwe wa motheo woo o a hlahlago—wa gore lenyalo e swanetše go ba la sa ruri.
Ge re latela dithuto tša Beibele, re ka šireletšega nameng le maikwelong. Ka mohlala, bathwadi gantši ba rata bašomi bao ba phelago ka melao ya motheo ya Beibele ya go botega le go ba mafolofolo. (Diema 10:4, 26; Baheberu 13:18) Lentšu la Modimo gape le re ruta go kgotsofalela dilo tšeo di nyakegago gotee le go tšeela bogwera bja rena le Modimo godimo go feta dilo tše di bonagalago.
Go diriša melao ya motheo ya Beibele go ka šireletša boemo bja rena bja tša maphelo. (Diema 14:30; 22:24, 25) Ka mohlala, go kgomarela molao wa Modimo kgahlanong le botagwa go re šireletša malwetšing a bolayago le dikotsing. (Diema 23:20) Jehofa o re dumelela go nwa dinotagi eupša ka go lekanyetša. (Psalme 104:15; 1 Bakorinthe 6:10) Melao ya motheo ya Modimo e re hola ka go re ruta gore re diše ditiro tša rena le menagano ya rena. (Psalme 119:97-100) Lega go le bjalo, Bakriste ba therešo ga ba fo hlompha ditekanyetšo tša Modimo bakeng sa go ikhola. Ba dira bjalo bakeng sa go godiša Jehofa.
Ithute ka mo go oketšegilego
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..
Pono ya Modimo ka Bophelo
Modimo o lebelela go ntšha mpa, go tšhela madi le bophelo bja phoofolo bjang?
Kgopela Thuto ya Beibele
Hwetša thuto ya mahala ya Beibele ka nako yeo e go swanetšego le lefelong leo le go swanetšego.


text:
Ekiša Sebete sa Jesu le Temogo ya Gagwe
“Le ge le sa ka la mmona, fela le a mo rata. Le ge le sa mmone ga bjale, fela le bontšha tumelo go yena.”—1 PETRO 1:8.
1, 2. (a) Ke’ng seo re swanetšego go se dira gore re tle re hwetše bophelo bjo bo sa felego? (b) Ke’ng se se ka re thušago gore re dule re tsepamišitše kgopolo leetong la rena?
GE RE eba Bakriste, go bjalo ka ge eka re thoma leeto. Ge e ba re dula re botegela Modimo, leeto la rena le tla atlega gomme ra tla ra phela ka mo go sa felego. Jesu o itše: “Yo a kgotleletšego go fihla bofelong ke yena a tlago go phološwa.” (Mateo 24:13) Ee, e le gore re fetše leeto la rena, re swanetše go botegela Modimo go fihlela “bofelong,” e ka ba go fihla lehung goba go fihlela bofelong bja lefase le le kgopo. Eupša re swanetše go ba šedi gore lefase le le se ke la re aroša. (1 Johane 2:15-17) Re ka thušwa ke’ng gore re dule re tsepamišitše kgopolo leetong la rena?
2 Jesu o re beetše mohlala o phethagetšego. Ka go ithuta seo Beibele e se bolelago ka leeto la Jesu, goba tsela ya gagwe ya bophelo, re ka ithuta gore ke motho wa mohuta mang. Le gona re tla mo rata e bile ra ba le tumelo go yena. (Bala 1 Petro 1:8, 9.) Moapostola Petro o itše Jesu o re tlogeletše mohlala gore re o latele kgauswi. (1 Petro 2:21) Le gona ge e ba re latela mohlala wa Jesu ka kelohloko, re tla kgona go kgotlelela go fihla bofelong. * (Bona mongwalo wa ka tlase.) Sehlogong se se fetilego, re ithutile kamoo re ka ekišago mohlala wa Jesu wa boikokobetšo le kwelobohloko. Sehlogong se, re tlo ithuta kamoo re ka ekišago mohlala wa gagwe wa go ba le sebete le temogo.
JESU O NA LE SEBETE
3. Sebete ke’ng, gona re se hwetša bjang?
3 Sebete ke maikwelo ao a ka re matlafatšago le go re thuša go kgotlelela mathata. Le gona sebete se re thuša go lwela se se nepagetšego. Se ka re thuša go dula re išitše maswafo fase le go botegela Modimo ge re lebeletšane le diteko. Sebete se tswalana le poifo, kholofelo le lerato. Bjang? Ge re boifa go nyamiša Modimo, re ka se tshwenyege ka go boifa batho. (1 Samuele 11:7; Diema 29:25) Go holofela Jehofa go re thuša go dula re naganne ka bokamoso bja rena e sego diteko tša rena. (Psalme 27:14) Lerato leo le se nago boithati le re tutueletša go bontšha sebete gaešita le ge re tlaišwa. (Johane 15:13) Re hwetša sebete ka go bota Modimo le ka go ekiša Morwa wa gagwe.—Psalme 28:7.
4. Jesu o ile a bontšha bjang sebete ka tempeleng? (Bona seswantšho seo se lego mathomong a sehlogo.)
4 Ge Jesu a be a na le nywaga e 12, o ile a bontšha sebete ge a be a le “tempeleng a dutše gare ga barutiši.” (Bala Luka 2:41-47.) Barutiši bao ba bodumedi ba be ba tseba Molao wa Moshe gabotse kudu, eupša ba be ba bile ba tseba le meetlo ya Sejuda. Meetlo yeo e be e dira gore go be thata go latela Molao. Eupša Jesu ga se a ka a dumelela tsebo yeo ya bona e mo thibela go bolela. O be a sa boife. O ile a dulela go “ba botšiša dipotšišo.” Ke therešo gore Jesu o be a sa botšiše dipotšišo tšeo gantši di ka botšišwago ke mošemanyana. Go e na le moo, re ka mo nagana a botšiša dipotšišo tše di tseneletšego tšeo di bego di dira gore barutiši bao ba theetše ka kelohloko le go naganišiša. Le gona ge e ba barutiši bao ba ile ba leka go tanya Jesu ka dipotšišo tše di ka tsošago dingangišano, ba ile ba palelwa. Bohle bao ba bego ba theeditše, go akaretša le barutiši bao, ba ile ba makatšwa “ke kwešišo ya gagwe le dikarabo tša gagwe.” Ee, Jesu o ile a lwela ka sebete therešo yeo e hwetšwago ka Lentšung la Modimo!
5. Ke ka ditsela dife Jesu a ilego a bontšha sebete nakong ya bodiredi bja gagwe?
5 Jesu o ile a bontšha sebete ka ditsela tše di fapafapanego nakong ya bodiredi bja gagwe. Ka mohlala, o ile a bontšha batho gore baetapele ba bodumedi ba be ba ba fora ka dithuto tša bona tša maaka. (Mateo 23:13-36) Le gona Jesu ga se a ka a dumelela lefase le mo šilafatša. (Johane 16:33) O ile a tšwela pele a ruta batho gaešita le ge a be a ganetšwa. (Johane 5:15-18; 7:14) Le gona ka makga a mabedi o ile a hlwekiša tempele ka go raka ka sebete bao ba bego ba šilafatša borapedi bja therešo moo.—Mateo 21:12, 13; Johane 2:14-17.
Ka sebete Jesu o ile a botša kgorokgolo ya Bajuda gore ke yena Kriste le Morwa wa Modimo
6. Jesu o ile a bontšha bjang sebete letšatšing la mafelelo la bophelo bja gagwe mo lefaseng?
6 Anke re ahlaahleng sebete sa Jesu letšatšing la mafelelo la bophelo bja gagwe mo lefaseng. Jesu o be a tseba seo se bego se tla direga ka morago ga gore Judase a mo eke. Lega go le bjalo, dijong tša Paseka, Jesu o ile a botša Judase gore: “Seo o se dirago, se dire ka go akgofa.” (Johane 13:21-27) Ke moka ge ba le serapeng sa Getsemane, ka sebete Jesu o ile a ikutolla go bahlabani bao ba bego ba tlo mo swara. Gaešita le ge bophelo bja gagwe bo be bo le kotsing, o ile a šireletša barutiwa ba gagwe, a botša bahlabani bao gore: “Lesang ba ba sepele.” (Johane 18:1-8) Ka morago, ge kgorokgolo ya Bajuda e be e mo sekiša, ka sebete Jesu o ile a e botša gore ke yena Kriste le Morwa wa Modimo. O be a sa boife, gaešita le ge moperisita yo a phagamego a be a nyaka lebaka la go mmolaya. (Mareka 14:60-65) Jesu o ile a dula a botegela Modimo gomme a hwela koteng ya tlhokofatšo. Ge a be a buša moya la mafelelo, o ile a re: “Go phethegile!”—Johane 19:28-30.
EKIŠA SEBETE SA JESU
7. Bafsa, le ikwa bjang ka go ba Dihlatse tša Jehofa, gona le ka bontšha bjang gore le na le sebete?
7 Re ka ekiša bjang sebete sa Jesu? Sekolong. Lena bafsa, le bontšha sebete ge le botša bao le tsenago le bona ka klaseng le ba bangwe gore le Dihlatse tša Jehofa. Ka tsela ye, le bontšha gore le ikgantšha ka go bitšwa ka leina la Jehofa, gaešita le ge se se ka dira gore le kwerwe. (Bala Psalme 86:12.) Ba bangwe ba ka nyaka gore le dumele thutong ya gore dilo di itirile. Eupša le ka bota gore seo Beibele e se bolelago ka tlholo ke therešo. Le ka diriša poroutšha ya The Origin of Life—Five Questions Worth Asking go araba bao ba nyakago go tseba “lebaka la kholofelo e lego go lena.” (1 Petro 3:15) Ke moka le tla kwa le kgotsofetše gore le lwetše therešo ya Beibele ka sebete!
8. Re na le mabaka afe a go bolela ditaba tše dibotse ka sebete?
8 Bodireding bja rena. Ka ge re le Bakriste ba therešo, re swanetše go tšwela pele re “bolela ka sebete ka matla a Jehofa.” (Ditiro 14:3) Ke ka baka la’ng re ka kgona go bolela ditaba tše dibotse ka sebete? Sa pele, re a tseba gore seo re se rutago se tšwa ka Beibeleng. Ke therešo. (Johane 17:17) Sa bobedi, “re bašomigotee le Modimo” gomme o re neile moya wa gagwe o mokgethwa gore o re thuše. (1 Bakorinthe 3:9; Ditiro 4:31) Sa boraro, re rata Jehofa le batho, ka gona re tutueletšega go dira sohle seo re ka se kgonago go botša ba bangwe ditaba tše dibotse. (Mateo 22:37-39) Ka ge re na le sebete, re ka se tlogele go bolela ditaba tše dibotse. Re ikemišeditše go ruta bao ba ‘foufaditšwego’ therešo, goba bao ba forilwego ke baetapele ba bodumedi. (2 Bakorinthe 4:4) Le gona re tla tšwela pele re bolela ditaba tše dibotse gaešita le ge ba bangwe ba gana molaetša wa rena goba ba re tlaiša.—1 Bathesalonika 2:1, 2.
9. Re ka bontšha bjang sebete ge re lebeletšane le diteko?
9 Ge re lebeletšane le diteko. Ge re bota Modimo, o tla re nea tumelo le sebete seo re se hlokago gore re kgotlelele mathata. Ge motho yo re mo ratago a ehwa, re kwa bohloko, eupša ga re felelwe ke kholofelo. Re kgodišegile gore “Modimo wa khomotšo yohle” o tla re matlafatša. (2 Bakorinthe 1:3, 4; 1 Bathesalonika 4:13) Ge e ba re babja goba re gobetše, re ka ba re ekwa bohloko, eupša ga re amogele kalafo le ge e le efe yeo e sa thabišego Modimo. (Ditiro 15:28, 29) Ge re gateletšegile, ‘dipelo tša rena di ka re ahlola,’ eupša ga re bee fase. Re bota Jehofa, yo a lego “kgauswi le ba dipelo tše di robegilego.” * (Bona mongwalo wa ka tlase.)—1 Johane 3:19, 20; Psalme 34:18.
JESU O NA LE TEMOGO
10. Temogo ke’ng, gona Mokriste yo a nago le temogo o bolela le go itshwara bjang?
10 Temogo ke go kgona go kwešiša phapano magareng ga se se nepagetšego le se se fošagetšego ke moka wa kgetha go dira se se nepagetšego. (Baheberu 5:14) Mokriste yo a nago le temogo o dira diphetho tše di tlago go matlafatša tswalano ya gagwe le Modimo. O ba šedi gore a se kweše ba bangwe bohloko ka seo a se bolelago. Go e na le moo, o thabiša Jehofa ka gobane o kgetha mantšu ao a thušago ba bangwe. (Diema 11:12, 13) O ‘diega go galefa.’ (Diema 14:29) O ‘sepela thwii,’ ke gore, o dira diphetho tše dibotse bophelong bja gagwe ka moka. (Diema 15:21) Re ka ithuta bjang go ba le temogo? Re swanetše go ithuta Lentšu la Modimo gomme re diriše seo re ithutago sona. (Diema 2:1-5, 10, 11) Le gona re ka ithuta ka mohlala o phethagetšego wa Jesu wa temogo gomme ra o ekiša.
11. Jesu o bontšhitše temogo bjang dilong tšeo a di boletšego?
11 Jesu o ile a bontšha temogo dilong ka moka tše a di boletšego le go di dira. Dilong tšeo a di boletšego. Ge Jesu a be a bolela ditaba tše dibotse, o be a diriša mantšu a botho ao a bego a makatša batheetši ba gagwe. (Mateo 7:28; Luka 4:22) Gantši o be a bala goba a tsopola Lentšu la Modimo. O be a tseba mangwalo ao a ka a dirišago boemong le ge e le bofe. (Mateo 4:4, 7, 10; 12:1-5; Luka 4:16-21) Le gona, batho bao ba ilego ba kwa Jesu a hlalosa Mangwalo ba ile ba kgongwa kudu ke mantšu a gagwe. Ka morago ga gore a tsošwe bahung, Jesu o ile a bolela le ba babedi ba barutiwa ba gagwe ge ba be ba le tseleng ya go ya Emause. O ile a ba hlalosetša mangwalo ao a bego a bolela ka yena. Ka morago barutiwa bao ba ile ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?”—Luka 24:27, 32.
12, 13. Ke mehlala efe yeo e bontšhago gore Jesu o be a na le tekatekano e bile a diega go galefa?
12 Maikwelong a gagwe le boemong bja gagwe bja kgopolo. Temogo e thušitše Jesu go ‘diega go galefa.’ (Diema 16:32) O be a kgona go laola maikwelo a gagwe, e bile a na le “moya o boleta.” (Mateo 11:29) Ka mehla Jesu o be a sa felele barutiwa ba gagwe pelo go sa šetšwe diphošo tša bona. (Mareka 14:34-38; Luka 22:24-27) Le gona o ile a dula a išitše maswafo fase gaešita le ge a be a swarwa gampe.—1 Petro 2:23.
13 Temogo e thušitše Jesu go ba le tekatekano. O be a kwešiša morero wa Molao wa Moshe, woo o ilego wa kgoma tsela yeo a bego a swara batho ka yona. Ka mohlala, nagana ka mosadi yo a bego a swerwe ke “bolwetši bja ngope.” (Bala Mareka 5:25-34.) Mosadi yo o ile a tsena lešabeng la batho, a kgwatha seaparo sa Jesu gomme a fola. Go ya ka Molao, o be a se a hlweka, ka gona o be a se a swanela go kgwatha motho. (Lefitiko 15:25-27) Eupša Jesu ga se a ka a bolela le yena ka bogale. Ka baka la’ng? Ka gobane o be a kwešiša gore dika tše bjalo ka “kgaugelo le potego” di be di le bohlokwa kudu go feta go kgomarela Molao. (Mateo 23:23) Ka botho Jesu o itše: “Morwedi wa ka, tumelo ya gago e go fodišitše. Sepela ka khutšo gomme o fole bolwetšing bja gago bjo bohloko.” A mohlala o mobotse gakaakaang wa kamoo temogo e ilego ya tutueletša Jesu go bontšha botho!
14. Jesu o ile a kgetha go dira’ng bophelong bja gagwe, gona o ile a thušwa ke’ng go dula a lebišitše tlhokomelo bodireding?
14 Tseleng ya gagwe ya bophelo. Jesu o ile a bontšha temogo ka tsela yeo a bego a phela ka yona. O ile a kgetha gore bodiredi e be modiro wo o tlago pele bophelong bja gagwe. (Luka 4:43) Le gona, Jesu o ile a dira diphetho tšeo di ilego tša mo thuša go lebiša tlhokomelo modirong woo le go phetha kabelo ya gagwe. Ka mohlala, o ile a boloka bophelo bja gagwe bo le bonolo e le gore a kgone go diriša nako ya gagwe le matla bodireding. (Luka 9:58) O be a tseba gore go be go le bohlokwa go tlwaetša ba bangwe e le gore ba tšwele pele ka modiro wa boboledi ka morago ga lehu la gagwe. (Luka 10:1-12; Johane 14:12) Le gona o ile a holofetša barutiwa ba gagwe gore o be a tla ba thuša bodireding “go fihla bofelong bja tshepedišo ya dilo.”—Mateo 28:19, 20.
EKIŠA TEMOGO YA JESU
15. Re ka bontšha bjang temogo dilong tšeo re di bolelago?
15 Re ka ekiša bjang temogo ya Jesu? Dilong tšeo re di bolelago. Ge re bolela le bana babo rena le dikgaetšedi, re diriša mantšu ao a ba kgothatšago go e na le go ba nyamiša. (Baefeso 4:29) Ge re bolela le ba bangwe ka Mmušo wa Modimo, mantšu a rena a swanetše go ba a “nokilwego ka letswai,” ke gore, re bolele le bona ka šedi. (Bakolose 4:6) Re leka go kwešiša seo batho ba se hlokago le seo se ba kgahlago ke moka ra kgetha mantšu a rena ka kelohloko. Ge e ba re diriša mantšu a botho, batho ba ka re theetša, le gona molaetša wa rena o ka kgoma dipelo tša bona. E bile ge re hlalosa ditumelo tša rena, ka mehla re bala Beibele ge go kgonega ka gobane Lentšu la Modimo ke lona le ahlolago ditaba. Re a tseba gore molaetša wa Beibele o matla kudu go feta selo le ge e le sefe seo re ka se bolelago.—Baheberu 4:12.
16, 17. (a) Re ka bontšha bjang gore re diega go galefa le gore re na le tekatekano? (b) Ke’ng se se ka re thušago go dula re tsepamišeditše kgopolo bodireding?
16 Maikwelong a rena le boemong bja rena bja kgopolo. Temogo e re thuša go laola maikwelo a rena ge re gateletšegile e bile e re thuša gore re “diege go galefa.” (Jakobo 1:19) Ge batho ba re kgopiša, re leka go kwešiša lebaka leo le dirago gore ba bolele goba ba dire dilo ka tsela yeo. Ke moka go ba bonolo go ba lebalela goba go se ba galefele. (Diema 19:11) Le gona temogo e re thuša go ba le tekatekano. Ga re letele gore bana babo rena le dikgaetšedi ba phethagale. Go e na le moo, re gopola gore ba ka ba ba na le mathata ao re sa a kwešišego ka botlalo. Re ikemišeditše go theetša dikgopolo tša bona. Le gona ge re kgona, re dumelelana le maemo, e lego seo se bolelago gore ga re gapeletše gore dilo di dirwe ka tsela ya rena.—Bafilipi 4:5.
17 Tseleng ya rena ya bophelo. Re a tseba gore go bolela ditaba tše dibotse ke tokelo e kgolo kudu yeo re ka bago le yona. Ka gona re nyaka go dira diphetho tšeo di tlago go re thuša go dula re tsepamišeditše kgopolo bodireding bja rena. Re kgetha go etiša Jehofa pele maphelong a rena. Re phela bophelo bjo bonolo e le gore re kgone go diriša nako ya rena le matla go bolela ditaba tše dibotse pele bofelo bo etla.—Mateo 6:33; 24:14.
18. Re swanetše go dira’ng gore re tšwele pele ka leeto la rena la go ya bophelong bjo bo sa felego, gona o ikemišeditše go dira’ng?
18 Ruri re thabetše go ithuta ka tše dingwe tša dika tša Jesu tše dibotse! Nagana kamoo re ka holwago ke go ithuta dika tša gagwe tše dingwe le go ithuta go swana le yena kutšwanyana. Ka gona anke re ikemišetšeng go ekiša Jesu. Ka go dira bjalo, re tla tšwela pele ka leeto la rena la go ya bophelong bjo bo sa felego e bile re tla batamela kgauswi le Jehofa.
^ ser. 2 Petro wa Pele 1:8, 9 e be e ngwaletšwe Bakriste bao ba nago le kholofelo ya go phela legodimong. Lega go le bjalo, mantšu a a Petro a ka šoma le go Bakriste bao ba nago le kholofelo ya go phela ka mo go sa felego mo lefaseng.
^ ser. 9 Ge o nyaka mehlala ya batho bao ba ilego ba bontšha sebete ge ba be ba lebeletšane le diteko, bala Morokami wa December 1, 2000, matlakala 24-28; Phafoga! ya May 8, 2003, matlakala 26-29; le Phafoga! ya Seisemane ya January 22, 1995, matlakala 11-15.


text:
Mmušo wa Modimo ke Eng?
Karabo ya Beibele
Mmušo wa Modimo ke pušo ya kgonthe yeo e hlomilwego ke Jehofa Modimo. Le gona ka Beibeleng “
Mmušo wa Modimo” o bitšwa “
mmušo wa legodimo,” ka ge o buša go tšwa legodimong. (Mareka 1:14, 15; Mateo 4:17, King James Version) O swana le mebušo ya batho ka dibopego tše dintši, eupša o e phagametše ka ditsela ka moka.
- Babuši. Modimo o kgethile Jesu Kriste gore e be Kgoši ya Mmušo woo le gona o mo neile matla a magolo go feta ao mmuši le ge e le ofe a ka bago le ona. (Mateo 28:18) Jesu o diriša matla a go dira feela dilo tše dibotse, ka ge a šetše a impontšhitše gore ke Moetapele yo a ka botwago le yo a nago le kwelobohloko. (Mateo 4:23; Mareka 1:40, 41; 6:31-34; Luka 7:11-17) Ka tlhahlo ya Modimo, Jesu o kgethile batho ba itšego go tšwa ditšhabeng ka moka bao ba tlago go “
buša e le dikgoši godimo ga lefase” ba na le yena legodimong.—Kutollo 5:9, 10.
- Nako Yeo o Tlago go e Fetša o Buša. Ka go se swane le mebušo ya batho yeo e bago gona ka nakwana ke moka ya wa, Mmušo wa Modimo ‘
o ka se ke wa fedišwa.’—Daniele 2:44.
- Balata. Motho le ge e le mang yo a dirago seo Modimo a se nyakago e ka ba molata wa Mmušo wa Modimo, go sa šetšwe gore borakgolokhukhu ba gagwe ke bomang goba gore o belegetšwe kae.—Ditiro 10:34, 35.
- Melao. Melao (goba ditaelo) ya Mmušo wa Modimo ga e fo thibela motho go itshwara ka tsela e fošagetšego. E dira gore balata ba wona ba be le boitshwaro bjo bobotse. Ka mohlala, Beibele e re: “
‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele. Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’” (Mateo 22:37-39) Go rata Modimo le moagišani go tutueletša balata ba Mmušo wo go direla batho ba bangwe dilo tše dibotse.
- Thuto. Le ge Mmušo wa Modimo o beela balata wa wona ditekanyetšo tše di phagamego, o bile o ruta batho kamoo ba ka fihlelelago ditekanyetšo tšeo.—Jesaya 48:17, 18.
- Morero. Mmušo wa Modimo ga o humiše babuši ba wona ka go ikhola ka balata ba wona. Go e na le moo, o tla phetha thato ya Modimo, go akaretša le kholofetšo ya gore bao ba mo ratago ba tla phela ka mo go sa felego lefaseng la paradeise.—Jesaya 35:1, 5, 6; Mateo 6:10; Kutollo 21:1-4.
Ithute ka mo go oketšegilego
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”
Mmušo wa Modimo o Phala Mebušo Yohle
Bala kamoo Mmušo wa Modimo o bapišwago le dipušo tša batho.


text:
Na Leina Jehofa le Swanetše go Tšwelela ka Testamenteng e Mpsha?
NA GO na le taba gore leina la Modimo le a tšwelela ka Beibeleng? Go molaleng gore Modimo o be a nagana bjalo. Leina la gagwe, bjalo ka ge le emelwa ke ditlhaka tše nne tša Seheberu tšeo di tsebjago e le Tetragrammaton, le tšwelela mo e ka bago ka makga a 7 000 tabaeng ya mathomo e ngwadilwego ya Seheberu yeo ka tlwaelo e bitšwago Testamente ya Kgale. *
Diithuti tša Beibele di a dumela gore leina la Modimo le a tšwelela ka Testamenteng ya Kgale, goba Mangwalo a Seheberu. Lega go le bjalo, bontši bja tšona bo nagana gore le be le sa tšwelele mangwalong a mathomo a Segerika ao a ngwadilwego ka seatla ao a bitšwago Testamente e Mpsha.
Ka gona, go direga’ng ge mongwadi wa Testamente e Mpsha a tsopola dikarolo tša Testamente ya Kgale tšeo Tetragrammaton e tšwelelago go tšona? Mabakeng a, bafetoledi ba bantši ba diriša lentšu “Morena” go e na le leina la Modimo. New World Translation of the Holy Scriptures ga e latele mokgwa wo o tlwaelegilego. E diriša leina Jehofa ka makga a 237 ka Mangwalong a Bakriste a Segerika, goba Testamente e Mpsha.
Bafetoledi ba Beibele ba lebeletšana le mathata afe ge ba dira phetho ya ge e ba ba swanetše go diriša leina la Modimo ka Testamenteng e Mpsha? Go na le mabaka afe a go diriša leina la Modimo ka karolong ye ya Mangwalo a Makgethwa? Le gona, go dirišwa ga leina la Modimo ka Beibeleng go go kgoma bjang?
Bothata bja Bofetoledi
Mangwalo ao a ngwadilwego ka seatla a Testamente e Mpsha ao a lego gona lehono ga se a mathomo. Mangwalo a mathomo a ngwadilwego ka seatla ao a ngwadilwego ke Mateo, Johane, Paulo le ba bangwe, a be a dirišwa kudu gomme ga go pelaelo gore a ile a hlagala ka pela. Ka gona, go be go dirwa dikopi gomme ge dikopi tšeo di hlagala, go be go dirwa tše dingwe. Bontši bja dikopi tše dikete-kete tša Testamente e Mpsha tšeo di lego gona lehono bo dirilwe bonyenyane nywaga-kgolong e mebedi ka morago ga ge dikopi tša mathomo di ngwadilwe. Go bonala eka ka nako yeo bao ba bego ba ngwalolla mangwalo ao a ngwadilwego ka seatla ba ile ba tšeela Tetragrammaton legato ka Ku′ri·os goba Ky′ri·os, e lego lentšu la Segerika bakeng sa “Morena” goba ba ile ba ngwalolla mangwalo ao a ngwadilwego ka seatla ao leina la Modimo le bego le tlošitšwe go ona. *
A tseba se, mofetoledi o swanetše go kgonthišetša ge e ba go e na le bohlatse bjo bo kwagalago bja ge e ba Tetragrammaton e be e tšwelela e le ka kgonthe mangwalong a mathomo a Segerika ao a ngwadilwego ka seatla. Na go na le bohlatse bjo bjalo? Ela hloko mokgwa o latelago wa go nea mabaka:
Ge Jesu a be a tsopola Testamente ya Kgale goba a bala go tšwa go yona, o be a diriša leina la Modimo. (Doiteronomio 6:13, 16, PK; 8:3, PK; Psalme 110:1, PK; Jesaya 61:1, 2, PK; Mateo 4:4, 7, 10; 22:44; Luka 4:16-21) Mehleng ya Jesu le barutiwa ba gagwe, Tetragrammaton e be e tšwelela dikoping tša taba e ngwadilwego ya Seheberu yeo ka tlwaelo se bitšwago Testamente ya Kgale, go etša ge le sa dutše le tšwelela le lehono. Lega go le bjalo, ka nywaga-kgolo e mentši diithuti di be di nagana gore Tetragrammaton e be e se gona mangwalong ao a ngwadilwego ka seatla a phetolelo ya Testamente ya Kgale ya Greek Septuagint gaešita le mangwalong ao a ngwadilwego ka seatla a Testamente e Mpsha. Ke moka, magareng ga lekgolo la bo-20 la nywaga, diithuti di ile tša lemoga selo se itšego se sa tlwaelegago—dikarolwana tše itšego tša kgale tša phetolelo ya Greek Septuagint tša mehleng ya Jesu di be di hweditšwe. Dikarolwana tšeo di be di e-na le leina la Modimo leo le ngwadilwego ka ditlhaka tša Seheberu.
Jesu o be a diriša leina la Modimo gomme o le tsebišitše ba bangwe. (Johane 17:6, 11, 12, 26) Jesu o boletše ka mo go kwagalago gore: “Ke tlile ka leina la Tate.” Le gona, o ile a gatelela gore mediro ya gagwe e be e dirwa “ka leina la [Tatagwe].” Ge e le gabotse, leina la Jesu ka bolona le bolela “Jehofa ke Phološo.”—Johane 5:43; 10:25.
Leina la Modimo le tšwelela ka Mangwalong a Segerika ka tsela e khutsofaditšwego. Go Kutollo 19:1, 3, 4, 6, leina la Modimo ke karolo ya polelwana “Alleluia,” goba “Hallelujah.” Polelwana ye ka go lebanya e bolela “Tumišang Jah!” Jah ke khutsofatšo ya leina Jehofa.
Dipuku tša mathomo tša Sejuda di bontšha gore Bakriste ba Bajuda ba be ba diriša leina la Modimo ka dipukung tša bona. The Tosefta, e lego puku ya melao yeo e bego e fetišwa ka molomo yeo e feditšwego go ngwalwa mo e ka bago ka 300 C.E., e bolela mabapi le dipuku tša Bokriste tšeo di ilego tša tšhungwa ka Sabatha gore: “Ga ba phološe dipuku tša Baebangedi le tša ba-minim [bao go naganwago gore ke Bakriste ba Bajuda] e le gore di se tšhungwe ka mollo. Eupša ba dumelela gore di tšhungwe moo di lego gona, ... tšona gotee le ditšhupetšo tše dingwe tša Leina la Modimo tšeo di lego ka dipukung tšeo.” Yona puku yeo e tsopola Rabbi Yosé wa Mogalelia yo a phetšego mathomong a lekgolo la bobedi la nywaga C.E., a bolela gore matšatšing a mangwe mo bekeng, “motho o ntšha dikarolo tšeo di nago le Leina la Modimo tšeo di lego ka go tšona [dipuku tša Bokriste] le go di boloka ke moka o tšhuma dipuku tšeo.” Ka gona, go na le bohlatse bjo matla bja gore Bajuda bao ba phetšego lekgolong la bobedi la nywaga C.E. ba be ba dumela gore Bakriste ba be ba diriša leina la Jehofa ka dipukung tša bona.
Bafetoledi ba ile ba Swaragana Bjang le Taba ye?
Na New World Translation ke yona Beibele feela yeo e bušetšago leina la Modimo sebakeng sa lona ge e fetolela Mangwalo a Segerika? Aowa. Go ithekgilwe ka bohlatse bjo bo lego ka mo godimo, bafetoledi ba bantši ba Beibele ba ile ba phetha ka gore leina la Modimo le swanetše go bušetšwa sebakeng sa lona ge ba fetolela Testamente e Mpsha.
Ka mohlala, bontši bja diphetolelo tša Testamente e Mpsha tša maleme a Afrika, Amerika, Asia le dihlaka-hlaka tša Pacific bo diriša leina la Modimo ka makga a mantši. (Bona tšhate e lego go letlakala 21.) Tše dingwe tša diphetolelo tše di tšweletše morago bjale, go etša Beibele ya Rotuman (1999), yeo e dirišago leina Jihova ka makga a 51 ditemaneng tše 48 tša Testamente e Mpsha le phetolelo ya Batak-Toba (1989) e tšwago Indonesia yeo e dirišago leina Jahowa ka makga a 110 ka Testamenteng e Mpsha. Leina la Modimo le tšweletše gape diphetolelong tša Sefora, Sejeremane le Sepaniši. Ka mohlala, Pablo Besson o fetoletše Testamente e Mpsha ka Sepaniši mathomong a lekgolo la bo-20 la nywaga. Phetolelo ya gagwe e diriša Jehová go Juda 14 gomme mengwalo ya yona ya tlase e ka bago 100 e šišinya gore phetolelo ya ditlhaka tše nne tša Seheberu e ka ba leina Jehofa.
Ka mo tlase go lokeleditšwe mehlala e itšego ya diphetolelo tša Seisemane tšeo di dirišitšego leina la Modimo ka Testamenteng e Mpsha:
A Literal Translation of the New Testament ... From the Text of the Vatican Manuscript, ka Herman Heinfetter (1863)
The Emphatic Diaglott ka Benjamin Wilson (1864)
The Epistles of Paul in Modern English ka George Barker Stevens (1898)
St. Paul’s Epistle to the Romans ka W. G. Rutherford (1900)
The Christian’s Bible—New Testament, ka George N. LeFevre (1928)
The New Testament Letters, ka J.W.C. Wand, Mopišopo wa London (1946)
Morago bjale, kgatišo ya 2004 ya New Living Translation e tlwaelegilego e boletše se se latelago ketapeleng ya yona ka tlase ga sehlogo seo se rego “Go Fetolela Maina a Modimo”: “Re fetoletše tetragrammaton (YHWH) gohle mo e tšwelelago e le ‘MORENA,’ re diriša mohuta wa ditlhaka tše dinyenyane wo o tlwaelegilego diphetolelong tša Seisemane. Se se tla e kgetholla go leina ′adonai, leo re le fetolelago e le ‘Morena.’ ” Ke moka ge e bolela ka Testamente e Mpsha e re: “Lentšu la Segerika kurios le fetoletšwe e le ‘Morena’ gohle moo le tšwelelago gona, ka ntle le gore le fetoletšwe e le ‘MORENA’ gohle moo Testamente e Mpsha e tsopolago Testamente ya Kgale ka go lebanya gomme taba e ngwadilwego moo e e-na le leina le le ngwadilwe ka ditlhaka tše di nyenyane.” (Mongwalo o sekamego ke wa rena.) Ka gona, bafetoledi ba Beibele ye ba a dumela gore Tetragrammaton (YHWH) e swanetše go ngwalwa ditsopolong tše tša Testamente e Mpsha.
Seo se kgahlišago ke gore ka tlase ga sehlogo se se rego “Tetragrammaton ka Testamenteng e Mpsha,” The Anchor Bible Dictionary e re: “Go na le bohlatse bjo bongwe bja gore Leina la Modimo, Yahweh, le be le tšwelela ditsopolong tše dingwe goba ka moka tša T[estamente] ya K[gale] ka T[estamenteng] e M[psha] ge TM e be e ngwalwa la mathomo.” Le gona, seithuti George Howard o re: “Ka ge Tetragram e be e sa dutše e ngwalwa ka dikoping tša Beibele ya Segerika [Septuagint] yeo e bego e bopa Mangwalo kereke ya mathomo, ke mo go kwagalago go dumela gore bangwadi ba T[estamente] e M[psha] ba be ba diriša Tetragrammaton tabeng e ngwadilwego ya Beibele ge ba be ba tsopola Mangwalo.”
Mabaka a Mabedi a Kgodišago
Ka gona, go molaleng gore New World Translation e be e se phetolelo ya mathomo ya go ba le leina la Modimo ka Testamenteng e Mpsha. Go etša moahlodi yo a biletšwago go tlo ahlola tshekong yeo go yona go se nago dihlatse tše phelago tšeo di bonego seo se diregilego, Komiti ya Phetolelo ya Beibele ya Lefase le Lefsa e ile ya lebeledišiša bohlatse ka moka bjo bo lego gona ka kelohloko. Go ithekgilwe ka bohlatse, komiti ye e ile ya phetha ka go tsenya leina la Jehofa ka phetolelong ya yona ya Mangwalo a Bakriste a Segerika. Ela hloko mabaka a mabedi a kgodišago ao ka ona ba dirilego bjalo.
(1) Bafetoledi ba be ba dumela gore ka ge Mangwalo a Bakriste a Segerika e le karolo e buduletšwego yeo e tlaleletšago Mangwalo a Seheberu, go nyamelela mo go sa letelwago ga leina la Jehofa tabeng e ngwadilwego go bonagetše go sa dumelelane le therešo ye.
Ke ka baka la’ng phetho yeo e kwagala? Mo e ka bago bogareng bja lekgolo la pele la nywaga C.E., morutiwa Jakobo o ile a botša bagolo bao ba lego Jerusalema gore: “Simeoni o laodišitše ka botlalo kamoo Modimo ka lekga la pele a ilego a lebiša tlhokomelo ya gagwe ditšhabeng go amogela batho ba leina la gagwe go tšwa go tšona.” (Ditiro 15:14) Na go kwagala e le ga tlhaologanyo go wena gore Jakobo o be a ka bolela bjalo ge e ba lekgolong la pele la nywaga go be go se na motho yo a bego a tseba leina la Modimo goba a le diriša?
(2) Ge go be go utollwa dikopi tša Septuagint tšeo di bego di diriša leina la Modimo go e na le Ky′ri·os (Morena), go ile gwa ba molaleng go bafetoledi gore mehleng ya Jesu dikopi tša mathomo tša Mangwalo Segerika—gotee le tša Seheberu—di be di e-na le leina la Modimo.
Go bonala eka mokgwa o hlomphollago Modimo wa go tloša leina la gagwe mangwalong ao a ngwadilwego ka seatla a Segerika o thomile ka morago ga moo. Wena o nagana’ng? Na Jesu le baapostola ba gagwe ba be ba ka kgothaletša mokgwa o bjalo?—Mateo 15:6-9.
Bitša “Leina la Jehofa”
Ge e le gabotse, Mangwalo ka bowona a hlatsela ka mo go kgodišago gore Bakriste ba pele ba be ba diriša leina la Jehofa e le ka kgonthe ka dipukung tša bona, kudu-kudu ge ba be ba tsopola ditemana tša Testamente ya Kgale tšeo di nago le leina leo. Ka gona, ka ntle le pelaelo New World Translation e na le mabaka a kwagalago a go bušetša leina la Modimo, Jehofa, sebakeng sa lona ka Mangwalong a Bakriste a Segerika.
Tsebišo ye e go kgoma bjang? Ge a tsopola Mangwalo a Seheberu, moapostola Paulo o gopoditše Bakriste ba kua Roma gore: “Mang le mang yo a bitšago leina la Jehofa o tla phološwa.” Ke moka o ile a botšiša gore: “Ba tla bitša bjang yo ba sego ba dumela go yena? Le gona, ba tla dumela bjang go yo ba sa kago ba kwa ka yena?” (Baroma 10:13, 14; Joele 2:32) Diphetolelo tša Beibele tšeo di dirišago leina la Modimo ge go swanetše di go thuša go batamela kgaufsi le Modimo. (Jakobo 4:8) Ruri go tloga go thabiša gore re dumelelwe go tseba le go bitša leina la Modimo, Jehofa.
^ ser. 2 Tetragrammaton ke ditlhaka tše nne e lego YHWH tšeo di emelago leina la Modimo ka Seheberu. Ka tlwaelo le fetolelwa e le Jehofa ka Sepedi.
^ ser. 7 Bakeng sa tsebišo e oketšegilego mabapi le taba ye, bona poroutšha e rego Leina la Modimo Leo le Tlago go ba Gona ka mo go sa Felego, matlakala 23-27, yeo e gatišitšwego ke Dihlatse tša Jehofa.


text:
NA BO HLAMILWE?
Bjoko bjo bo Kgotlelelago bja Sehlora sa Fase sa Kua Arctic
GE PHOOFOTŠWANA ye e thoma go robala nako e telele, thempheretšha ya mmele wa yona e a theoga. E theoga gakaaka’ng? Thempheretšha ya dihlora tše dintši tša fase tša kua arctic e ile ya theoga ka go fetišiša
Ela hloko: Lebakeng le lengwe le le lengwe la dibeke tše pedi goba tše tharo ge sehlora sa fase sa kua arctic se robetše nako e telele, se a itšhikinya gore se boele thempheretšheng e tlwaelegilego ya mmele wa sona ya 36,4°C ke moka sa dula se le bjalo ka diiri tše 12 go ya go tše 15. Banyakišiši ba re gaešita le ge nako ye ya go ikwa se ruthetše mmeleng e le e kopana, e kgatha tema go phedišeng bjoko bja sona. Go oketša moo, nakong ya ge sehlora sa fase sa kua arctic se robetše nako e telele, go bonagala hlogo ya sona e dula e ruthetše go feta mmele ka moka. Nakong ya diteko tša laporatoring, go hweditšwe gore thempheretšha ya molala wa sehlora seo go boletšwego ka sona ka mo godimo ga se ya ka ya theoga go feta 0,7°C.
Ge sehlora se se etšwa moo se bego se robetše nako e telele, go tšea diiri tše pedi gore bjoko bja sona bo thome go šoma ka tsela e tlwaelegilego. Ge e le gabotse, nyakišišo e nngwe e bontšha gore bjoko bja sehlora sa fase sa kua arctic bo šoma gakaone le go feta ka morago ga go robala nako e telele! Ditsebi di tlabilwe kudu ke selo se seo se makatšago seo di se hweditšego. Di se bapiša le dimela tšeo di hlogago mo go swelego matšatši a sego kae ka morago ga go fišwa ga hlaga.
Banyakišiši ba holofela gore go ithuta ga bona ka sehlora sa fase sa kua arctic go tla ba thuša gore ba kwešiše ka botlalo bokgoni bja bjoko bja motho. Morero wa bona ke gore ba ithute mo go oketšegilego ka go thibela goba go dirolla go senyega ga disele moo go bakwago ke malwetši a bjoko, go akaretša le bolwetši bja Alzheimer.
O nagana eng? Na bjoko bjo bo kgotlelelago bja sehlora sa fase sa kua arctic bo bile gona ka tlhagelelo? Goba na bo hlamilwe?


text:
Babadi ba Rena ba a Botšiša . . .
Na Batho Bohle ba na le Sebaka se se Lekanago sa go Tseba Modimo?
Ge Jesu a be a botšišwa gore taelo e kgolo ke efe, o itše: “O rate Jehofa Modimo wa gago ka pelo ya gago ka moka le ka moya wa gago ka moka le ka monagano wa gago ka moka.” (Mateo 22:37) Lega go le bjalo, pele batho ba ka rata Modimo, ba swanetše go hwetša tsebo e nepagetšego ka yena. (Johane 17:3) Na batho bohle ba tla ba le sebaka se se lekanago sa go hwetša tsebo ye?
Beibele ke mothopo o mogolo wa tsebo ya go tseba Modimo. (2 Timotheo 3:16) Ba bantši ba dula dinageng tšeo go tšona Beibele e hwetšagalago gabonolo. Batho bao ba ka no laletšwa gantši go hwetša tsebo e nepagetšego ka Modimo ka gore ba ithute Beibele. (Mateo 28:19) Ba bangwe ba godišitšwe ke batswadi ba bona ba lerato ba Bakriste, bao ba ba neago sebaka sa go ithuta ka Modimo letšatši le letšatši.—Doiteronomio 6:6, 7; Baefeso 6:4.
Lega go le bjalo, ba bangwe ba phela maemong a sego bjalo. Batho ba bangwe ba tšwa malapeng a gobošago ao go ona batswadi ba sa bontšhego bana ba bona lerato la tlhago. (2 Timotheo 3:1-5) Bao ba godišeditšwego malapeng a bjalo ba ka thatafalelwa ke go bona Modimo e le Tate yo lerato wa legodimong. Ba bantši ga se ba ka ba hwetša thuto e lekanego, e lego seo se šitišago bokgoni bja bona bja go bala Beibele. Lega go le bjalo, ba bangwe menagano ya bona e foufaditšwe ke dithuto tša maaka tša bodumedi, goba ba dula ka malapeng, ditšhabeng, goba dinageng tšeo thuto ya therešo ya Beibele e sa amogelwego. (2 Bakorinthe 4:4) Na maemo a batho ba bjalo ga a ba nee sebaka sa go ithuta ka Modimo le go mo rata?
Jesu o ile a dumela gore ditlhohlo tšeo batho ba bangwe ba lebeletšanego le tšona di tla dira gore ba thatafalelwe ke go rata Modimo le go ikokobeletša yena. (Mateo 19:23, 24) Lega go le bjalo, Jesu o ile a gopotša barutiwa ba gagwe gore gaešita le ge mathata a mangwe a bonala e le a magolo go ya ka pono ya batho, “go Modimo dilo tšohle di a kgonega.”—Mateo 19:25, 26.
Ela hloko dintlha tše di latelago: Jehofa Modimo o kgonthišeditše gore Lentšu la gagwe, Beibele, e dule e le puku e phatlalatšwago kudu. Beibele e boletše e sa le pele gore ditaba tše dibotse tša mabapi le Modimo le morero wa gagwe ka lefase di tla bolelwa “lefaseng ka moka le go agilwego go lona.” (Mateo 24:14) Lehono, Dihlatse tša Jehofa di bolela ditaba tše dibotse dinageng tša ka godimo ga tše 230 gomme di tšweletša dikgatišo tšeo di theilwego Beibeleng ka maleme a ka bago a 500. Gaešita le bao ba sa kgonego go hwetša Beibele ba ka kgona go ithuta go gontši mabapi le Modimo wa therešo ka go lebeledišiša dilo tšeo a di bopilego.—Baroma 1:20.
Go oketša moo, Lentšu la Modimo le re: “Morêna ó fenyêka dipelo ka moka, ó hlaoloxanya thopa tšohle tša dikêlêlô; xe O mo nyaka, ó tlo re: Ké Nna é!” (1 Koronika 28:9) Ka gona gaešita le ge Jehofa a sa holofetše motho yo mongwe le yo mongwe gore o tla hwetša sebaka se se swanago, o kgonthišetša gore bohle ba dipelo tše botegago ba a se hwetša. O tla kgonthišetša le gore batho bao ba sa kago ba ba le nako ya go ithuta ka ga yena ba tla fiwa sebaka ka gore ba tsošetšwe bophelong lefaseng le lefsa la go loka.—Ditiro 24:15.
Ithute ka mo go oketšegilego
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.


text:
Jehofa ke Mogwera wa Rena yo Mogolo
“[Aborahama] a tla a bitšwa ‘mogwera wa Jehofa.’”—JAK. 2:23.
1. Ka ge re bopilwe ka seswantšho sa Modimo, re na le bokgoni bofe?
BATHO ba bantši ba fela ba re: “Banna! Ngwana yo a tla a swana le tatagwe!” Ee, bana ba bantši ba swana le batswadi ba bona. Seo ga se makatše ka gore tate le mma ba fetišetša dikarolwana tša leabela go bana ba bona. Jehofa, yena Tatago rena wa legodimong, ke Monei wa bophelo. (Ps. 36:9) Ka gona, ka ge re le bana ba gagwe ba batho, re swana le yena ka tekanyo e itšego. Ka ge re bopilwe ka seswantšho sa gagwe, re na le bokgoni bja go nagana, bja go dira diphetho gotee le bja go dira segwera le go se kgomarela.—Gen. 1:26.
2. Ke’ng seo se dirago gore go kgonege gore Jehofa e be Mogwera wa rena?
2 Jehofa e ka ba Mogwera wa rena yo mogolo. Segwera se se bjalo se a kgonega ka gobane Modimo o a re rata e bile re na le tumelo go yena le go Morwa wa gagwe. Jesu o itše: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Joh. 3:16) Go na le mehlala e mentši ya batho bao ba ilego ba ba le tswalano ya kgauswi le Jehofa. Anke re ahlaahleng ba babedi ba bona.
“ABORAHAMA MOGWERA WA KA”
3, 4. Segwera sa Jehofa le Aborahama se be se fapana bjang le seo a bilego le sona le ditlogolo tša gagwe?
3 Jehofa o ile a bitša mopatriareka le rakgolokhukhu wa Baisiraele gore ke “Aborahama mogwera wa ka.” (Jes. 41:8) Ke’ng seo se dirilego gore segwera sa monna yo yo a botegago le Mmopi wa gagwe se swarelele? Ke tumelo ya Aborahama.—Gen. 15:6; bala Jakobo 2:21-23.
4 Mathomong Jehofa e be e le Mogwera le Tatago ditlogolo tša Aborahama tšeo e ilego ya ba setšhaba sa Isiraele ya bogologolo. Ka maswabi, segwera seo se ile sa fela. Ka baka la’ng? Ka gobane di ile tša palelwa ke go tšwela pele di bontšha tumelo go Jehofa le dikholofetšong tša gagwe.
5, 6. (a) Jehofa e bile Mogwera wa gago bjang? (b) Ke dipotšišo dife tšeo re swanetšego go ipotšiša tšona?
5 Ge o tšwela pele o ithuta ka Jehofa, tumelo ya gago go yena e tla matlafala le go feta, e bile o tla mo rata kudu. Nagana ge o be o thoma go tseba gore Modimo ke Motho wa kgonthe, motho yoo o ka bago le tswalano ya kgauswi le yena. O ithutile le gore ka moka ga rena re belegetšwe sebeng ka baka la go se kwe ga Adama. O ile wa hwetša gore batho ka moka ba arogile go Modimo. (Bakol. 1:21) Ke moka wa lemoga gore Tatago rena yo lerato wa legodimong ga a kgole le rena le gore o na le taba le rena. Ge re be re ithuta ka tokišetšo yeo a e dirilego ya sehlabelo sa Jesu sa topollo le go bontšha tumelo go sona, re ile ra thoma go gwerana le Modimo.
6 Ge re gadima morago, re ka ipotšiša gore: ‘Na segwera sa ka le Modimo se a gola? Na ke tloga ke bota Mogwera yo wa ka yo a rategago e lego Jehofa, le gona na lerato leo ke mo ratago ka lona le a gola letšatši le letšatši?’ Motho yo mongwe wa mehleng ya bogologolo yo a bego a na le tswalano ya kgauswi le Jehofa ke Gideone. Anke ga bjale re ahlaahleng mohlala wa gagwe o mobotse e le gore re o ekiše.
“JEHOFA KE KHUTŠO”
7-9. (a) Gideone o bile le phihlelo efe e makatšago, gona e ile ya mo kgoma bjang? (Bona seswantšho seo se lego mathomong a sehlogo.) (b) Re ka ba bagwera ba Jehofa bjang?
7 Moahlodi Gideone o hlanketše Jehofa mehleng ya ge Baisiraele ba bogologolo ba be ba le tlalelong ka morago ga gore ba tsene Nageng ya Kholofetšo. Baahlodi kgaolo ya botshelela e re botša gore morongwa wa Jehofa o ile a etela Gideone kua Ofura. Ka nako yeo, setšhaba sa kgauswi sa Bamidiane se be se tlaiša Baisiraele. Ka baka leo, Gideone o be a fola korong segatelong sa morara ka kutamong e le gore a akgofele go e tšhabiša ge manaba a bona a etla. Ka ge a be a makaditšwe ke morongwa yo a ilego a iponagatša go yena gomme a mmitša “mogale,” Gideone o ile a mmotšiša ge e ba Jehofa, yo a phološitšego Baisiraele Egipita, a be a tlo ba thuša le lekgeng le. Ge morongwa yo a be a bolelela Mmopi, o ile a kgonthišetša Gideone gore Jehofa o be a tla mo thuša.
8 Gideone o ile a ipotšiša gore o be a tla kgona bjang go “phološa Baisiraele diatleng tša Bamidiane.” Jehofa o ile a mo nea karabo ye e lebanyago: “Ka gobane ke tla ba le wena gomme o tla bolaya Bamidiane bjalo ka ge eka o bolaya motho o tee.” (Baa. 6:11-16) Ka ge Gideone a be a sa na le dipelaelo tša gore seo se be se tla direga bjang, o ile a kgopela go bontšhwa seka. Hlokomela gore poledišanong ye ya Jehofa le Gideone ga go na pelaelo gore Gideone o be a lebelela Jehofa e le Motho wa kgonthe.
9 Seo se ilego sa direga ka morago se ile sa matlafatša tumelo ya Gideone le go mmatametša kgauswi le Modimo. Gideone o ile a apea dijo ke moka a di solela morongwa. Morongwa yoo o ile a di kgwatha ka lehlotlo la gagwe gomme ka mohlolo tša fišwa ke mollo ke moka Gideone a lemoga gore ka kgonthe morongwa yoo e be e le moemedi wa Jehofa. A tšhogile, Gideone o ile a re: “Joo Mmuši Morena Jehofa! Ke bone morongwa wa Jehofa re lebantše difahlego!” (Baa. 6:17-22) Eupša na tiragalo ye e ile ya dira gore Gideone a tšhabe Modimo wa gagwe? Le gatee! Go ile gwa direga se se fapanego le seo. Gideone o ile a tseba Jehofa moo a ilego a ikwa a na le khutšo le Yena. Re tseba seo ka baka la aletare yeo Gideone a ilego a e aga lefelong leo, yeo e ilego ya bitšwa “Jehofa-shalomo.” Leina leo le ra gore “Jehofa ke Khutšo.” (Bala Baahlodi 6:23, 24; mongwalo wa ka tlase wa Reference Bible.) Ge re naganišiša ka seo Jehofa a re direlago sona letšatši le letšatši, re feleletša re lemoga gore ke Mogwera wa kgonthe. Go rapela Modimo ka mehla go dira gore re be le khutšo ya ka gare e bile go matlafatša segwera sa rena le yena.
KE MANG A TLAGO GO BA ‘MOENG TENTENG YA JEHOFA’?
10. Go ya ka Psalme 15:3, 5, ke dilo dife tšeo Jehofa a di nyakago go rena ge e ba re nyaka go ba bagwera ba gagwe?
10 Lega go le bjalo, e le gore Jehofa e be Mogwera wa rena, re swanetše go dira dilo tše itšego. Go etša ge go begilwe go Psalme 15, Dafida o opetše ka dilo tšeo re swanetšego go di dira le tšeo re sa swanelago go di dira gore re be ‘baeng tenteng ya Jehofa,’ ke gore, gore re be bagwera ba Modimo. (Ps. 15:1) Anke re boleleng ka tše pedi tša tšona, e lego go se thomeletše batho ba bangwe le go botega dilong ka moka. Tšona dilong tše, Dafida o boletše ka moeng wa tenteng ya Jehofa gore: “Ga se a thomeletša ka leleme la gagwe. . . . Ga se a amogela letsogo-le-kobong gore a latofatše motho yo a se nago molato.”—Ps. 15:3, 5.
11. Ke ka baka la’ng re swanetše go phema go thomeletša ba bangwe?
11 Psalmeng e nngwe, Dafida o lemošitše ka gore: “Šireletša leleme la gago go se sebe.” (Ps. 34:13) Ge re ka palelwa ke go kwa keletšo ye e buduletšwego, segwera sa rena le Tatago rena wa go loka wa legodimong se tla senyega. Ge e le gabotse, go thomeletša ke se sengwe sa dika tša lenaba le legolo la Jehofa e lego Sathane. Leina “Diabolo” le tšwa lentšung la Segerika leo le bolelago gore “mothomeletši.” Go šetša seo re se bolelago ka ba bangwe go tla re thuša go dula re le kgauswi le Jehofa. Seo ke sa therešo kudukudu ge re bolela ka banna bao ba kgethilwego ka phuthegong.—Bala Baheberu 13:17; Juda 8.
12, 13. (a) Ke ka baka la’ng re swanetše go botega dilong tšohle? (b) Go botega ga rena go ka kgoma ba bangwe bjang?
12 Go botega, e sego go ikhola ka batho ba bangwe, le gona ke leswao la bahlanka ba Jehofa. Moapostola Paulo o ngwadile gore: “Tšwelang pele le re rapelela, gobane re holofela gore re na le letswalo le botegago, ka ge re rata go itshwara ka go botega dilong tšohle.” (Baheb. 13:18) Ka ge re ikemišeditše go “itshwara ka go botega dilong tšohle,” re phema go ikhola ka bana babo rena ba Bakriste. Ka mohlala, ge e ba re ba hirile, re kgonthišetša gore re ba swara ka toka le go ba lefa go ya ka seo re dumelelanego ka sona. Ka ge re le Bakriste, re dirišana ka potego le bašomi ba rena le batho ba bangwe ka moka. Le gona ge e ba re hirilwe ke Mokristegotee, ga re nyake go ikhola ka yena ka go nyaka gore a re sware eka re kgethegile.
13 Ke mo go thabišago ge re fela re ekwa bengmešomo ba lefase ba reta tsela yeo Dihlatse tša Jehofa di dirišanago le bona ka yona! Ka mohlala, molaodi yo mongwe wa mokgatlo wa ditirelo tša go aga o ile a lemoga gore Dihlatse tša Jehofa di phelela mantšu a tšona. O ile a re: “Ka mehla le phetha seo re dumelelanego ka sona.” (Ps. 15:4) Boitshwaro bjo bjalo bo re thuša go dira gore segwera sa rena le Jehofa se swarelele. Go feta moo, bo tumiša Tatago rena yo lerato wa legodimong.
THUŠA BA BANGWE GORE E BE BAGWERA BA JEHOFA
14, 15. Ge re le bodireding, re ka thuša ba bangwe bjang gore e be bagwera ba Jehofa?
14 Le ge batho ba bantši bao re kopanago le bona tšhemong ba ka ba ba dumela gore Modimo o gona, ga ba mo lebelele e le Mogwera wa bona yo mogolo. Re ka ba thuša bjang? Ela hloko ditaelo tšeo Jesu a ilego a di nea barutiwa ba gagwe ba 70 ge a be a ba roma ka babedi ka babedi gore ba yo dira boboledi. O itše: “Kae le kae mo le tsenago gona ka ntlong le thome ka gore: ‘Eka ntlo ye e ka ba le khutšo.’ Ge e ba mogwera wa khutšo a le gona, khutšo ya lena e tla ba go yena. Eupša ge e ba a se gona, gona e tla boela go lena.” (Luka 10:5, 6) Re ka gogela batho therešong ka go boledišana le bona ka tsela ya bogwera. Ge re kopana le baganetši, seo se ka thuša gore go se tsoge ntwa gomme sa dira gore dikgoro tša poledišano di dule di butšwe.
15 Ge re kopana le batho bao ba nweletšego bodumeding bja maaka goba bao ba latelago ditšo tšeo di ganetšanago le Mangwalo, re swanetše go bontšha moya wa khutšo le wa bogwera. Dibokeng tša rena re amogela ka borutho batho bao ba kganyogago go ithuta mo go oketšegilego ka Modimo yo re mo rapelago e le ka ge ba lapišitšwe ke dilo tšeo di diregago mo lefaseng. Lelokelelo la dihlogo tše di rego “Beibele e Fetoša Maphelo” di re nea mehlala e mentši e mebotse ya batho ba bjalo.
GO ŠOMA GOTEE LE MOGWERA WA RENA YO MOGOLO
16. Ke ka kgopolo efe re ka bitšwago bagwera ba Jehofa le “bašomigotee” le yena?
16 Gantši batho bao ba šomago gotee e feleletša e le bagwera ba bagolo. Bohle bao ba ineetšego go Jehofa ba na le tokelo ya go bitšwa bagwera ba gagwe le “bašomigotee” le yena. (Bala 1 Bakorinthe 3:9.) Ee, ge re dutše re tšea karolo modirong wa boboledi le wa go dira barutiwa, re ba le tsebo e tseneletšego ka dika tše di kgahlišago tša Tatago rena wa legodimong. Re bona kamoo moya wa gagwe o mokgethwa o re thušago go phetha taelo yeo a re neilego yona ya go bolela ditaba tše dibotse.
17. Dijo tša moya tšeo re di hwetšago dikopanong tše dikgolo le tše dinyenyane di bontšha bjang gore Jehofa ke Mogwera wa rena?
17 Ge re tšea karolo ka botlalo modirong wa go dira barutiwa, ke moo re ikwago re batametše kgauswi le Jehofa. Ka mohlala, re bona kamoo Jehofa a folodišago maano a baganetši. Lebelela morago nywageng e sego kae e fetilego. Na ga go molaleng gore Modimo o a re hlahla? Re šala re makatše ge re bona tsela yeo a re neago dijo tše dintši tša moya ka go se kgaotše. Dikopano tša rena tše dikgolo le tše dinyenyane di utolla gore Tatago rena yo lerato o tseba mehlako ya rena le dilo tše re di hlokago. Lapa le lengwe le ile la ngwala lengwalo la go leboga kopano ya selete ka gore: “Ruri lenaneo le le kgomile dipelo tša rena. Re kwele kamoo Jehofa a ratago yo mongwe le yo mongwe wa rena e bile a nyakago re atlega.” Ka morago ga gore banyalani bao ba tšwago Jeremane ba be gona kopanong ya selete e kgethegilego kua sehlakahlakeng sa Ireland, ba ile ba leboga kudu tsela yeo ba ilego ba amogelwa ka yona le go hlokomelwa, ba okeditše ka gore: “Ka godimo ga tšohle, re leboga Jehofa kudu le Kgoši yeo a e kgethilego e lego Jesu Kriste. Ke bona ba re laleditšego gore re be karolo ya setšhaba se seo se nago le botee. Ga re fo bolela gore re na le botee, eupša re bo thabela letšatši le letšatši. Diphihlelo tšeo re bilego le tšona kopanong ya selete e kgethegilego kua Dublin di tla dula di re gopotša ka tokelo e kgolo yeo re nago le yona ya go hlankela Modimo wa rena yo mogolo re bapelane ka magetla.”
BAGWERA BA KGONTHE BA NTŠHETŠANA SA MAFAHLENG
18. Re swanetše go ipotšiša eng ka poledišano ya rena le Jehofa?
18 Segwera se a tia ge go na le poledišano e botse. Mehleng ye ya thekinolotši, go boledišana Inthaneteng le go romelana melaetša go ratwa kudu. Lega go le bjalo, re nagana gore poledišano ya rena le Mogwera wa rena yo mogolo e lego Jehofa e bjang ge re e bapetša le seo se boletšwego ka mo godimo? Ee, Jehofa ke “Mokwi wa thapelo.” (Ps. 65:2) Bjale potšišo ke gore re boledišana le yena gakae ka letšatši?
19. Ke’ng seo se tlago go re thuša ge re thatafalelwa ke go ntšhetša Tatago rena wa legodimong sa mafahleng?
19 Bahlanka ba bangwe ba Modimo ba thatafalelwa ke go mo ntšhetša sa mafahleng. Lega go le bjalo, Jehofa o nyaka gore re dire sona seo ge re mo rapela. (Ps. 119:145; Dillo 3:41) Gaešita le ge re sa tsebe gore re re’ng dithapelong tša rena, re na le mothuši. Paulo o ile a ngwalela Bakriste ba kua Roma gore: “Bothata bja seo re swanetšego go se rapelela go etša ge re swanetše ga re bo tsebe, eupša moya ka bowona o re phophothela ditsetselong tše re di hlokelago mantšu. Lega go le bjalo, yo a fetlekago dipelo o tseba seo se bolelwago ke moya, gobane o phophotha ka go dumelelana le Modimo bakeng sa bakgethwa.” (Baroma 8:26, 27) Go naganišiša ka mantšu ao a begilwego ka dipukung tša Beibele tša go swana le Jobo, Dipsalme le Diema go tla re thuša go ntšhetša Jehofa sa mafahleng.
20, 21. Mantšu a Paulo ao a lego go Bafilipi 4:6, 7 a re homotša bjang?
20 Ge re lebeletšane le maemo a thata, anke re lateleng keletšo yeo Paulo a ilego a budulelwa go e ngwalela Bafilipi, yeo e rego: “Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga.” Ga go pelaelo gore go boledišana ka tsela e bjalo le Mogwera wa rena yo mogolo go tla re homotša le go re kgothatša, ka gobane Paulo o okeditše ka gore: “Khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano ka Kriste Jesu.” (Bafil. 4:6, 7) Anke ka mehla re tšeeleng godimo “khutšo ya Modimo” e sa bapišwego le selo yeo ruri e dišago dipelo tša rena le matla a rena a monagano!
21 Thapelo e re thuša go hlagolela segwera le Jehofa. Ka go re’alo, a re “rapeleng ka mehla.” (1 Bathes. 5:17) Eka sehlogo se se ka matlafatša tswalano ya rena e bohlokwa le Modimo le boikemišetšo bja rena bja go phela ka go dumelelana le melao ya gagwe ya go loka. Le gona, anke re ipheng nako ya go naganišiša ka ditšhegofatšo tšeo re di thabelago ka baka la ge Jehofa e le Tatago rena, Modimo wa rena le Mogwera wa rena.


text:
Ditsela tša go Hwetša Lethabo la Lapa
Go Godiša Bana Gore ba be le Boikarabelo
George: * “Mantšiboeng a mangwe le a mangwe go be go direga selo se swanago. Michael, morwa wa-ka wa nywaga e mene, o ile a tlogela dibapadišwa tša gagwe di phatlaletše ka ntlong. Ke ile ka leka go dira gore a di phuthe pele a e-ya malaong. Eupša Michael o be a ferekana o šoro, a goeletša le go itshwara ka mo go sa swanelago. Ka dinako tše dingwe ke be ke ferekana kudu moo ke bego ke mo omanya, eupša se se be se fo dira gore bobedi bja rena re ikwe re se ra thaba. Ke be ke nyaka gore nako ya go ya malaong e be e thabišago. Ka gona, ke ile ka tlogela go leka go mmotša gore a di phuthe gomme ka fo di phutha.”
Emily: “Bothata bo thomile ge morwedi wa-ka wa nywaga e 13, Jenny, a thatafalelwa ke go kwešiša seo morutiši a bego a se nyaka bakeng sa mošomo wa sekolong. Jenny o ile a fetša iri a lla ge a boa gae a e-tšwa sekolong. Ke ile ka mo kgothaletša gore a kgopele thušo sekolong, eupša Jenny o ile a bolela gore morutiši wa gagwe o be a se botho, ka go rialo, o be a se na sebete sa go bolela le yena. Ke ile ka lekega go ya sekolong gomme ka ya go omanya morutiši. Ke be ke nagana gore ga go na motho yo a nago le tshwanelo ya go tshwenya morwedi wa-ka!”
NA O ikwa ka tsela yeo George le Emily ba ikwago ka yona? Go swana le batswadi bao, batho ba bantši ba thatafalelwa ke go bona ngwana a katana le bothata goba a se a thaba. Ke ga tlhago gore batswadi ba leke go šireletša bana ba bona. Lega go le bjalo, maemo ao a hlalositšwego ka mo godimo ge e le gabotse a be a nea batswadi bao sebaka sa go ruta bana ba bona thuto e bohlokwa ya go ba le boikarabelo. Ke therešo gore seo ngwana yo a nago le nywaga e 4 le seo ngwana yo a nago le nywaga e 13 ba ka ithutago sona se tla fapana.
Lega go le bjalo, therešo ke gore o ka se kgone go dula o šireletša ngwana wa gago mathateng a bophelo. Mafelelong, ngwana o tla tlogela tatagwe le mmagwe gomme “o tla rwala morwalo wa gagwe” wa boikarabelo. (Bagalatia 6:5; Genesi 2:24) Go dira gore bana ba kgone go itlhokomela, batswadi ba swanetše go lebiša tlhokomelo pakaneng ya go ba ruta go ba batho ba bagolo ba se nago boithati, ba nago le tlhokomelo le boikarabelo. Go dira bjalo ga go bonolo!
Se se kgahlišago ke gore batswadi ba na le mohlala woo ba ka o ekišago wa Jesu le tsela yeo a ilego a dirišana le barutiwa ba gagwe ka yona. Jesu e be e se motswadi. Eupša pakane ya gagwe ya go kgetha le go tlwaetša barutiwa ba gagwe e be e le go ba thuša go tšwetša pele modiro woo, gaešita le ge a be a se gona. (Mateo 28:19, 20) Seo Jesu a ilego a se dira se swana le pakane yeo motswadi yo mongwe le yo mongwe a holofetšego go e fihlelela ka go godiša bana gore ba be le boikarabelo. Ela hloko dibopego tše tharo tša mohlala woo Jesu a o beetšego batswadi.
‘Beela Bana ba Gago Mohlala’
Bofelong bja bophelo bja gagwe, Jesu o ile a botša barutiwa ba gagwe gore: “Ke le beetše mohlala gore go etša ge ke dirile go lena, le lena le dire bjalo.” (Johane 13:15) Ka mo go swanago, batswadi ba swanetše go hlalosa le go bontšha ka mohlala seo ge e le gabotse go ba le boikarabelo e lego sona.
Ipotšiše gore: ‘Na ke dula ke bolela ka go hlokomela boikarabelo bja-ka ka tsela e nepagetšego? Na ke bolela ka kgotsofalo yeo ke e hwetšago ge ke šomela ba bangwe ka thata? Goba gantši ke a ngongorega e bile ke ipapetša le bao go bonagalago ba phela ka boiketlo?’
Ke therešo gore ga go na motho yo a phethagetšego. Ka dinako tše dingwe, ka moka ga rena re ka ikwa re imetšwe. Eupša go ka direga gore mohlala wa gago ke tsela e matla kudu ya go thuša bana ba gago go bona bohlokwa bja go itshwara ka tsela e bontšhago boikarabelo.
LEKA MOKGWA WO: Ge e ba go kgonega, ka dinako tše dingwe o ka ya le ngwana wa gago mošomong wa boiphedišo gomme o mmontšhe seo o se dirago bakeng sa go hlokomela lapa ka tša ditšhelete. Thuša motho yo a nyakago thušo o e-na le ngwana wa gago. Ka morago ga moo, bolela le yena ka lethabo leo o le hweditšego ge o phetha boikarabelo bjoo.—Ditiro 20:35.
E-ba le Ditebelelo tše Leka-lekanego
Jesu o ile a lemoga gore go be tla tšea nako pele barutiwa ba gagwe ba ka kgona go thomološa mediro le boikarabelo bjoo a bego a letetše gore ba bo phethe. O kile a ba botša gore: “Ke sa na le dilo tše dintši tšeo nka le botšago tšona, eupša ga le kgone go di rwala ga bjale.” (Johane 16:12) Jesu ga se a kgopela barutiwa ba gagwe e sa le semeetseng gore ba dire selo le ge e le sefe ba nnoši. Go e na le moo, o ile a fetša nako e ntši a ba ruta dilo tše dintši. Ke feela ge a be a nagana gore ba be ba ka kgona go dira modiro wo moo Jesu a ilego a romela barutiwa ba gagwe ba nnoši.
Ka mo go swanago, ke mo go sa kwagalego gore batswadi ba lebelele gore bana ba phethe boikarabelo bja batho ba bagolo pele ga nako. Lega go le bjalo, ge bana ba dutše ba gola, batswadi ba swanetše go dira phetho ya gore ke dilo dife le mešomo efe yeo e ba swanetšego. Ka mohlala, batswadi ba swanetše go ruta bana ba bona go ba ba ikarabelago ge go tliwa bohlweking bja motho ka noši, go hlwekiša phapoši ya bona, go swara nako le go diriša tšhelete ka bohlale. Ge ngwana a thoma go tsena sekolo, batswadi ba swanetše go letela gore ngwana a lebelele mošomo wa gagwe wa sekolong e le boikarabelo bjo bo bohlokwa bjoo ngwana a swanetšego go bo phetha.
Go nyakega gore batswadi ba dire se fetago go abela bana ba bona boikarabelo. Le gona ba swanetše go thekga maiteko a ngwana a gore a atlege. George, tate yo go boletšwego ka yena pejana, o ile a lemoga gore lebaka le lengwe leo le bego le dira gore Michael a ferekane ge a bea dibapadišwa tša gagwe lefelong la tšona ke gore e be e le modiro o bonagalago e le o mogolo. George o re: “Go e na le go fo omanya Michael gore a tope dibapadišwa tša gagwe, ke ile ka leka go mo ruta tsela ya kamoo a ka dirago modiro woo.”
Ke’ng seo ka go lebanya a ilego a se dira? George o re: “Sa mathomo, ke ile ka bea nako yeo ka yona a swanetšego go phutha dibapadišwa bošego bjo bongwe le bjo bongwe. Ke moka ke ile ka šoma gotee le Michael, ka dira karolo e nngwe ya phapoši. Modiro woo ke ile ka o dira papadi, gaešita le go o dira phadišano go bona yoo a ka fetšago pele. Go se go ye kae, modiro wo e ile ya ba karolo ya seo re se dirago ka mehla nakong ya go ya malaong. Ke ile ka holofetša Michael gore ge e ba a ka dira mošomo wo ka go akgofa, ke be ke tla mmalela kanegelo e nngwe ge a e-ya malaong. Eupša ge e ba a se a o dira ka nako e beilwego, nako ya go mmalela kanegelo e be e tla fokotšwa.”
LEKA MOKGWA WO: Hlahloba seo go ka letelwago gore ngwana yo mongwe le yo mongwe wa gago a se dire seo se tla tlaleletšago go direng gore dilo ka lapeng la gago di sepele ka thelelo. Ipotšiše, ‘Na go na le dilo tšeo ke sa dutšego ke di direla bana ba-ka tšeo ba ka itirela tšona?’ Ge e ba go le bjalo, šoma le bana ba gago go fihlela o kgonthišega gore ba ka kgona go phetha mošomo woo ka bobona. Bontšha gabotse gore go tla ba le ditla-morago, e ka ba tše dibotse goba tše mpe, go ithekgile ka gore bana ba phetha modiro wo ba o abetšwego gabotse gakaaka’ng. Ke moka, o ka phethagatša ditla-morago goba wa ba putsa.
Nea Ditaelo tše Lebanyago
Jesu, go fo swana le morutiši yo mongwe le yo mongwe yo botse, o be a tseba gore tsela e kaone kudu ya go ithuta ke ka go dira. Ka mohlala, ge Jesu a be a nagana gore e be e le nako e swanetšego, o ile a roma barutiwa gagwe “ka babedi ka babedi gore ba mo ete pele ba tsene motseng o mongwe le o mongwe le lefelong le lengwe le le lengwe leo a bego a tla tla go lona.” (Luka 10:1) Lega go le bjalo, ga se a ba tlogela ntle le thušo. Pele a ka ba roma, o ile a ba nea ditaelo tše lebanyago. (Luka 10:2-12) Ge barutiwa ba boa e bile ba bega ka katlego ya bona, Jesu o ile a ba reta le go ba kgothatša. (Luka 10:17-24) O bontšhitše kgodišego ya gagwe bokgoning bja bona gotee le go bontšha kamogelo ya gagwe.
Ge bana ba gago ba lebeletšane le boikarabelo bjo bo hlohlago, o arabela bjang? Na o nyaka go šireletša bana ba gago dilong tšeo ba di boifago, tšeo di ka ba tlišetšago manyami le go palelwa? Selo sa pele seo o ka ikwago o nyaka go se dira ke go phološa ngwana wa gago goba go rwala morwalo woo ka noši.
Eupša ela hloko: Nako le nako ge o kitimela go phološa bana ba gago ka tsela e itšego, o nyaka gore ba ithute eng? Na o bontšha gore o a ba bota le go ba le tumelo bokgoning bja bona? Goba na o ba botša gore o sa dutše o nagana gore ke masea a sa kgonego selo, ao a swanetšego go ithekga ka wena bakeng sa selo se sengwe le se sengwe?
Ka mohlala, Emily, yo go boletšwego ka yena pejana, o ile a lebeletšana bjang le bothata bja morwedi wa gagwe? Go e na le go tsena-tsena ditaba gare, o ile a phetha ka go dumelela Jenny gore a boledišane le morutiši yoo ka go lebanya. Ba le gotee, Emily le Jenny ba ile ba ngwala lelokelelo la dipotšišo tšeo Jenny a swanetšego go ya le tšona sekolong. Ke moka ba ile ba ahla-ahla taba ya gore o swanetše go boledišana le morutiši neng. Ba ile ba ba ba dira pontšho ya kamoo poledišano e ka bago ka gona. Emily o re: “Jenny o ile a ba le sebete sa go boledišana le morutiši wa gagwe gomme morutiši o ile a mo reta bakeng sa go gata ga gagwe mogato wa pele. Jenny o be a tloga a thabela seo a se dirilego—le nna ke be ke ikgantšha ka yena.”
LEKA MOKGWA WO: Ngwala tlhohlo yeo ga bjale ngwana wa gago a lebeletšanego le yona. Kgaufsi le tlhohlo yeo, ngwala seo o ka se dirago bakeng sa go thuša ngwana wa gago go lebeletšana le tlhohlo yeo ntle le go mo phološa. Dira pontšho le ngwana wa gago ya megato yeo e nyakegago gore a fenye tlhohlo yeo. Bontšha gore o kgodišegile gore ngwana wa gago o na le bokgoni.
Ge e ba o dula o šireletša bana ba gago mathateng, ge e le gabotse o ka šitiša bokgoni bja bona bja go lebeletšana le ditlhohlo tša bophelo. Go e na le moo, matlafatša bana ba gago ka go ba godišetša gore ba amogele boikarabelo. Ka go dira bjalo o tla be o ba nea mpho e bohlokwa kudu.
^ ser. 3 Maina a fetotšwe.
IPOTŠIŠE GORE . . .
Na ke na le ditebelelo tše di kwagalago ka bana ba-ka?
Na ke a ba botša le go ba bontšha seo ba swanetšego go se dira gore ba atlege?
Ke ile ka reta le go kgothatša ngwana wa-ka neng la mafelelo?